Pika – Bukan Pikachu

Pernahkah anda melihat seseorang yang terlalu ingin atau mengidam untuk memakan bahan-bahan bukan makanan seperti tanah, pasir, sabun atau kaca? Jika ya, anda mungkin sedang berhadapan dengan mereka yang menghadapi masalah pika. Pika (pica) merupakan sejenis kecelaruan yang dicirikan dengan perlakuan individu yang gemar memakan bahan ‘bukan makanan’ dalam kuantiti yang luar biasa. Istilah pika sebenarnya telah digunakan  pada kurun ke-16, oleh seorang pakar bedah daripada Perancis yang bernama Ambrose Paré yang merujuk kepada Latin pica atau sejenis spesies burung murai yang terkenal dengan sifatnya yang gemar menelan pelbagai objek bagi mengenyangkan dirinya dan memenuhi rasa ingin tahu mereka.

Secara umumnya, pika merupakan masalah kecelaruan yang sering ditemui dalam kalangan individu yang mengalami masalah autisme dan kurang upaya (developmental disabilities). Walau bagaimanapun, pada masa kini, kes pika ini banyak dialami oleh wanita mengandung serta kanak-kanak. Pika ini telah dikelaskan oleh Persatuan Psikiatrik Amerika melalui DSM-IV sebagai salah satu daripada masalah kecelaruan makanan, sama seperti masalah anoreksia nervosa dan bulimia nervosa. Namun, masih wujud pelbagai persoalan mengenainya, sama ada ia benar-benar didorong oleh tabiat makan yang luarbiasa atau pun ia mmpunyai kaitan rapat dengan masalah mental seseorang?

Pada kebiasaannya, seseorang terutamanya kanak-kanak yang sedang dalam proses tumbesaran dan mempunyai rasa ingin tahu akan memasukkan apa sahaja objek yang ditemuinya ke dalam mulut bagi meneroka dan merasai objek tersebut. Perlakuan ini secara umumnya dianggap sebagai suatu perkembangan yang sihat dan bukanlah suatu perbuatan pika. Pika ini dicirikan dan dapat dikesan melalui beberapa siri perlakuan yang agak berbeza daripada perlakuan biasa, seperti:

SEJARAH PIKA

Berdasarkan sejarah, perlakuan pika terawal telah mula dicatatkan pada zaman Aristotle dan Hippocrates. Antara perlakuan pika terawal yang ditemui adalah pengambilan air batu dan salji secara berlebihan. Seorang pakar perubatan Roman yang bernama Soranus telah menjelaskan bagaimana pika dicirikan dengan selera melampau ketika tempoh kehamilan di mana ia merujuk kepada keinginan luar biasa terhadap bahan-bahan yang dikategorikan sebagai ‘bukan makanan’. Selain itu, pada kurun ke-6 sebelum Masihi, Aetius, pakar perubatan diraja kepada Justinian I turut mendokumenkan bukti penemuan kelakuan pika yang dikaitkan dengan tempoh kehamilan. Setelah itu, pada kurun ke-18, sultan daripada Turki telah mengambil sejenis tanah liat istimewa yang datangnya daripada kepulauan Lemnos sebagai makanannya, dan masyarakat Eropah telah menganggap perbuatan tersebut sebagai suatu tindakan memakan bahan makanan yang menyihatkan badan mereka.

JENIS-JENIS PIKA

Terdapat beberapa jenis pika yang sering ditemui, terutamanya di kalangan mereka yang mengalami masalah kurang upaya (developmental disabilities), wanita mengandung dan kanak-kanak. Di sini disenaraikan beberapa jenis pika yang biasa ditemui di seluruh dunia, merentasi pelbagai budaya.

Daripada jenis-jenis pika ini, geophagia merupakan antara masalah pika yang seringkali ditemui dan wanita mengandung kebiasaannya mengalami masalah geophagia.

PIKA YANG BERKAITAN BUDAYA (CULTURAL PICA)

Masalah perlakuan pika yang dikaitkan dengan budaya dalam sesebuah masyarakat telah banyak terakam dalam sejarah dan ia kekal menjadi sebahagian daripada perlakuan biasa di dalam sesebuah komuniti di seluruh dunia. Pika yang sering dikaitkan dengan kebudayaan dalam sesebuah komuniti ini adalah geophagia (debu, pasir dan tanah liat) dan ia biasanya mempunyai hubungan dengan tempoh kehamilan dan penyusuan seseorang.

Sebahagian besar daripada masyarakat luar bandar di India telah menggalakkan pengambilan lumpur, tanah liat, abu, arang dan bata kepada wanita-wanita yang mengandung di kawasan tersebut sebagai mengatasi masalah mengidam yang sering mereka alami sepanjang waktu kehamilan. Selain itu, pika ini juga menjadi sebahagian daripada amalan kesuburan bagi sesetengah wanita, seperti para wanita di kawasan Afrika Timur yang memakan tanah sebelum, semasa dan selepas tempoh kehamilan dengan kepercayaan bahawa tanah itu mempunyai kuasa magis dalam menentukan masa depan bayi yang mereka kandung. Di samping itu, ada juga sesetengah masyarakat yang mengamalkan pika atas dasar nilai kesihatan seperti puak pemakan tanah di Peru dan Bolivia yang menjadikan tanah liat sebagai bahan pencicah kepada bahan makanan utama mereka, iaitu ubi kentang bagi tujuan menyingkirkan segala toksin yang mungkin terdedah kepada kesihatan mereka. Di sesetengah negara membangun amalan pika dengan mengambil tanah liat adalah bertujuan untuk ‘melindungi perut’ setelah memakan ikan atau makanan lain yang mungkin beracun bagi mereka.

FAKTOR-FAKTOR PENYEBAB PIKA

Secara umumnya, tiada faktor penyebab yang khusus yang membawa kepada perlakuan pika ini. Namun, berdasarkan kajian yang dijalankan oleh para pakar pemakanan dan perubatan, mereka telah menyenaraikan beberapa faktor yang boleh membawa kepada perlakuan pika ini.

1. Faktor pemakanan

Adakalanya individu yang mengalami masalah anemia, meskipun tiada masalah mental atau masalah kurang upaya, mempunyai kecenderungan untuk memakan bahan-bahan seperti air batu, kanji dan buih getah. Kecenderungan ini masih menjadi tanda tanya di kalangan pakar, namun kebanyakan pakar mengaitkan keadaan diri pesakit anemia yang kekurangan zat besi dan ferum sebagai salah satu faktor yang membawa kepada berlakunya pika.

2. Faktor persekitaran

Faktor persekitaran merupakan satu lagi faktor yang boleh membawa kepada perlakuan pika. Faktor persekitaran ini mungkin disebabkan oleh kekurangan interaksi sosial, keadaan persekitaran di rumah atau kawasan kejiranan serta faktor sahabat atau orang yang terdekat. Sebagai contohnya, individu yang mengalami autisme, yang biasanya mendapat penjagaan di rumah, mungkin terdedah kepada persekitaran peralatan di dalam kawasan rumah tersebut yang terdiri daripada objek-objek tajam seperti skru, paku atau jarum.

3. Faktor kesihatan mental

Kesihatan mental merupakan antara faktor penyebab yang kukuh yang membawa kepada perlakuan pika ini. Satu kajian kes yang dibuat terhadap wanita yang mengalami masalah skizofrenia yang kronik, dan wanita tersebut perlu menjalani pembedahan akibat daripada tabiatnya yang gemar memakan duit syiling. Malah, ada juga kajian yang dibuat ke atas mereka yang mengalami masalah emosi yang serius, di mana mereka ini didapati gemar untuk mengambil benang dan rambut sebagai makanan mereka bagi melupakan masalah emosi yang dialami.

Secara kesimpulannya, amalan pika ini merupakan suatu perlakuan yang boleh merosakkan atau mencederakan diri sendiri (self-injurious behaviour). Meskipun faktor penyebab kepada pika ini masih lagi berada di antara faktor pemakanan dan faktor masalah mental, namun, sekiranya anda mengalami masalah yang serupa atau mengenali sesiapa yang mengalami masalah pika, anda harus bertindak untuk menanganinya dengan segera. Pika bukanlah seperti penyakit fizikal yang lain, namun, kesan yang diperoleh akibat daripada perlakuan pika ini mungkin boleh membawa kepada kematian.


Sampai Bila Nama P Ramlee Harus Dihina?

Kita mungkin pernah terdengar ungkapan P. Ramlee yang berbunyi “Seni aku bukan untuk wang, seni aku untuk masyarakat”. Melalui ungkapan P. Ramlee itu, kita dapat simpulkan bahawa sumbangan beliau terhadap masyarakat melalui filem-filemnya itu dilakukan dengan penuh keikhlasan. Dari keikhlasan itulah yang membuatkan filem-filem beliau masih relevan hingga ke hari ini. Namun apabila arus pemodenan terus menjengah dunia tanpa hanti, karya-karya beliau acapkali diinjak-injak dan dihina oleh segelintir puak-puak yang tidak mempunyai erti kemanusiaan.

Tidak berapa lama dahulu, terdapat beberapa artis yang sering mengubah atau lebih tepat lagi menjahanamkan lagu-lagu P. Ramlee. Jika kita lihat di laman YouTube, banyak lagu-lagu beliau diubah mengikut rentak rock, rap dan sebagainya. Pada saya, pencabulan terhadap karya beliau ini agak keterlaluan. Hal ini kerana jika diubah segala rentak dan lagu P. Ramlee, maka ia bukanlah bersifat lagu P. Ramlee, tapi lagu yang hanya menurut nafsu serakahnya sendiri.

Antara resipi mengapa lagu P. Ramlee masih relevan kerana ilham lagu tersebut datangnya daripada hatinya yang suci, sebaliknya kebanyakan lagu kini hanya bersandarkan kepada akal yang tiada isi ilmu. Misalnya, lagu lagu beliau seperti Di Mana Kan Ku Cari Ganti, Jeritan Batinku dan Menceceh Bujang Lapok masih lagi menjadi siulan dari golongan tua hinggalah ke golongan anak anak kecil. Ini membuktikan lagu-lagu beliau masih relevan dan malar segar hingga ke hari ini.

Selain itu, ada juga segelintir pihak yang tidak bertanggungjawab menggunakan segala hasil kerja P. Ramlee bagi tujuan kepetingan peribadi. Mereka menjual nama P.Ramlee tanpa mendapat restu dari waris warisnya yang ada. Malah bukan P.Ramlee sahaja terkena tempiasnya, beberapa seniman lain turut mendapat nasib yang serupa.  Ini satu lagi pencabulan karya P.Ramlee. Sudahlah menggunakan subjek P. Ramlee sebagai modal, royalti satu sen pun tidak dibayar.

Saya juga pernah berkesempatan menonton persembahan teater yang berlangsung di sebuah pusat pengajian tinggi di Selangor. Teater tersebut berjudul “Bujang Lapok”. Tetapi isinya cukup mengecewakan. Di dalam pementasan tersebut, segala babak yang terdapat di dalam filem Bujang Lapok dimodenkan mengikut acuan moden dan bukan mengikut cerita asal. Misalnya, bagaimana di dalam filem Bujang Lapok terdapat babak “Pak Maon” dan lagu “Malam Pesta Muda Mudi”? Hakikatnya, lagu  Malam Pesta Muda Mudi dan watak Pak Maon terdapat di dalam filem Nasib Do Re Mi di mana filem tersebut ditayangkan 10 tahun selepas Bujang Lapok ditayangkan? Saya sendiri hairan kerana ketika Bujang Lapok ditayangkan, rentak pop yeh yeh belum pun wujud. Apakah pihak terbabit tidak merujuk kepada pakar-pakar pengkaji filem melayu klasik?

Apakah pihak ini tidak menyedari bahawa waris P. Ramlee kini hidup mereka tidaklah terlalu senang. Mereka sanggup menjual nama Seniman Agung ini tanpa memberi bayaran saguhati ataupun royalti kepada waris beliau. Sekurang-kurangnya ziarahilah waris-waris beliau yang masih ada atas dasar keprihatinan dan kemanusiaan. Mereka tidaklah berkehendakan sangat akan wang ringgit namun keprihatinan itu lebih bermakna untuk mereka meneruskan kehidupan.

Kesimpulannya, kita perlu mempunyai kesedaran akan karya-karya emas Seniman Agung ini. Karya beliau bukanlah boleh dibuat main dan diubah-ubah sesuka hati. Pihak tertinggi juga perlu mengambil peranan untuk menjaga khazanah negara ini. Misalnya mewartakan semua filem klasik sebagai hak milik negara sebagaimana wujudnya National Film Archieve di Amerika Syarikat dan National Phillipines Film Archieve di Filipina. Ini kerana, melalui karya beliau lah, industri perfileman tanah air mampu mencapai tahap yang tertinggi yang mana tidak mampu dicapai sehingga ke hari ini. Dalam pada masa yang sama, janganlah pula kita mengubah lagu atau menggantikan wajah beliau dengan orang yang tidak sepatutnya. Hal ini kerana keaslian terhadap sesebuah karya itu akan hilang. Sudahlah keasliannya hilang, si penjual nama P. Ramlee itu menjaja namanya dengan ayat-ayat yang kononnya puitis tetapi ia hanyalah kosong semata-mata.

Sumber:


Tengkorak 10,000 Tahun Ditemui Di Perlis

Beberapa minggu lepas, negara dikejutkan dengan satu penemuan menarik membabitkan fosil tu.la.ng dan ten.gko.rak manusia di Bukit Keteri, Perlis. Usia fosil-fosil ini dianggarkan sekitar 5,000 hingga 10,000 tahun. Selain fosil-fosil ini, pakar-pakar dari Jabatan Warisan Negara (JWN) dengan bantuan kerajaan negeri Perlis dan Persatuan Pendaki Negeri Perlis turut menemui lukisan dinding gua zaman proto sejarah di Gua Semadong.

Penemuan-penemuan ini merupakan penemuan arkeologi signifikan terbaru negeri itu. Sebelum ini, Perlis turut merekodkan penemuan fosil batang kayu berusia 280 juta tahun di Bukit Chondong, Kangar pada 2015. Selain itu, pakar-pakar arkeologi turut dua penemuan fosil cengkerang laut (saccostrea cucculata) berusia 7,000 tahun pada 1998.

Kedua-dua fosil ini ditemui di tempat berbeza. Satu dijumpai di Gua Bukit Kubu, Kuala Perlis dengan satu lagi fosil ditemui di Kampung Binjai di Utan Aji. Dan siapa sangka, negara turut mempunyai fosil mamot berupa fosil gigi. Fosil gigi mamot ini djumpai di Kampung Kok Kelang pada tahun sama.

Penemuan fosil rangka manusia di Bukit Keteri dan lukisan dinding gua di Gua Semadong sememangnya mengujakan komuniti arkeologi tempatan. Menurut Pesuruhjaya Jabatan Warisan Negara (JWN), Mohd Azmi Mohd Yusof, Perlis yang kaya dengan formasi batu kapur menjanjikan pelbagai artifak menarik. Dan ini amat membantu dalam menghasilkan dan menyusun mengikut kronologi sejarah.

Misalnya, penemuan pelbagai artifak sekitar kawasan formasi batu kapur Perlis menunjukkan ia telah diduduki antara 5,000 hingga 10,000 tahun yang lalu. Selain rangka manusia, terdapat gambaran  lukisan gua menggambarkan haiwan seperti mawas, ular, lembu dan gajah serta gambaran manusia. Kebanyakan lukisan ini dibuat pada zaman proto sejarah.

Andaian ini dibuat berdasarkan perbandingan awal penemuan terbaru dengan penemuan arkeologi sebelumnya di Perlis. Ini termasuk gua di kawasan Bukit Chuping, Bukit Tegun Lembu, Bukit Ngulang, Bukit Kerengga dan Bukit Changkul yang digunakan sebagai tapak pengebumian masyarakat Neolitik. Ini berdasarkan penemuan artifak yang selalunya dikaitkan dengan perkuburan masyarakat itu.

Tambah Mohd Azmi lagi, penemuan kalam semah atau ‘votive tablet’ di Gua Berhala dan Gua Kurong Batang yang mempunyai imej Avaloketisvara dan Bodhisattva serta teks suci Buddha menunjukkan kepentingan Perlis kepada perkembangan proto sejarah di negara ini.

Analisis artifak mendapati Perlis merupakan laluan perdagangan dan jalan utama digunakan masyarakat pra-sejarah. Masyarakat ini kemudiannya berevolusi dan berkembang daripada sudut sosio-budaya, ekonomi, sains dan teknologi ketika zaman proto sejarah. Tambah beliau lagi, penemuan seperti alat batu ‘sumatralith’ juga membuktikan wujudnya kebudayaan Hoa Binh di Perlis.

Selain itu, terdapat banyak bukti masyarakat mengamalkan kebudayaan zaman Neolitik juga banyak ditemui di gua di sekitar Perlis. Antara artifak yang dijumpai pengkaji arkeologi seperti tembikar tanah,beliung, kapak batu bergilap dan gelang batu.

Selain rangka manusia, pasukan pengkaji JWN turut menemui beberapa tu.la.ng yang tidak dikenalpasti jenisnya. Mereka berspekulasi tu.la.ng-tu.la.ng ini merupakan tu.la.ng haiwan yang ditanam bersama dengan si ma.ti. Justeru, analisis sedang dijalankan bagi mengenalpasti haiwan yang ditanam dalam kubur-kubur ini.

Berikutan penemuan fosil cangkerang laut di beberapa kawasan di Perlis, ia memberi petunjuk kepada diet orang-orang era Epi Paleolitik. Ini berdasarkan penemuan kulit siput jenis broatia costula dan broatia spinosa yang terdiri daripada pelbagai saiz. Siput sungai ini berkemungkinan dijadikan sebagai sumber makanan utama mereka pada ketika itu. Ini selain daripada haiwan buruan dan aktiviti pemungutan hasil hutan yang dibuat masyarakat pra-sejarah.

Ketika ini, JWN sedang sibuk mewartakan kawasan-kawasan ini agar dapat dipulihara. Dari situ, ia berpotensi sebagai tarikan baru pelancongan di negeri Perlis. Tambah Mohd Azmi, sekiranya pewartaan tidak berdepan sebarang bantahan, maka ia akan dilaksanakan dengan segera. Ini bagi membolehkan kawasan-kawasan ini dilindungi daripada aktiviti tidak bertanggungjawab seperti pence.ro.bohan dan vandalisme.

Dan bagi memastikan mereka tidak tertinggal sebarang artifak di kawasan formasi batu kapur Perlis, JWN bersedia mengadakan kerjasama dengan pelbagai institusi termasuk Universiti Sains Malaysia (USM) dan Universiti Kebangsaan Malaysia (UKM). Dua institusi ini berpengalaman mengendalikan kerja-kerja arkeologi dan boleh menyusun maklumat yang ditemui mengikut kronologi sejarah dengan tepat.

RUJUKAN

Sharif, A. (2021, 14 Oktober). Ten.gko.rak manusia berusia 10,000 tahun ditemui di Bukit Keteri, Perlis. Berita Harian.

Sharif, A. (2021, 1 November). Perlis ‘bumi’ prasejarah. Berita Harian.


Mitos-Mitos Cerita Hantu Rakyat Korea

Bila diminta oleh rakan editor untuk menulis kisah hantu, respon penulis ialah buat langkah seribu gaya Stephen Chow (rujuk Kung Fu Hustle). Tidak ramai tahu penulis tidak menggemari kisah seram dan ada sebab tersendiri menolak kisah-kisah sebegini. Tetapi atas permintaan ramai yang ingin tahu apakah Korea Selatan mempunyai kisah seram lagi dahsyat daripada Jepun, jawapan penulis kepada soalan itu ialah ya.

Bagi yang sudah biasa dengan anime Yu Yu Hakusho atau Naruto, pasti sudah biasa dengan mitos musang berekor sembilan atau Kurama. Hakikatnya, mitos Gumiho ini wujud di merata tempat di Asia Timur termasuk Korea Selatan. Menurut legenda, Gumiho ialah seekor musang yang hidup selama satu alaf sebelum bertukar menjadi semangat musang yang boleh bertukar rupa dalam apa saja bentuk. Selalunya rupa yang menjadi pilihan semangat ini ialah wanita muda yang jelita untuk menggoda lelaki dan menjadikan mereka sebagai mangsa.

Di Korea pula, kisah Gumiho ini dalam bentuk kisah sepasang suami isteri yang kepinginkan seorang anak perempuan walaupun dalam bentuk seekor musang. Dan tidak lama selepas itu, pasangan itu dikurniakan seorang cahaya mata perempuan. Tetapi kebahagiaan keluarga berkenaan mula tercabar apabila haiwan ternakan mereka m4ti secara misteri. Dua abangnya mengesyaki perbuatan itu dilakukan oleh adik perempuan mereka tetapi ditolak sekeras-kerasnya oleh ibu bapa mereka. Akibatnya, kedua-dua anak lelaki pasangan itu diusir keluar dari kediaman keluarga mereka.

Apabila mereka pulang tidak lama selepas itu, mereka mendapati yang ada hanyalah adik perempuan mereka itu. Pada malam kepulangan mereka, si abang terbangun dari tidur selepas mendengar bunyi bising. Selepas disiasat, rupa-rupanya adik perempuan mereka itu ialah Gumiho yang telah membaham semua anggota keluarga mereka kerana berkeinginan menjadi manusia sebenar.

Kisah sebegini pasti tidak sesuai dengan tema drama-drama Korea hari ini. Justeru, ia diolah semula ke bentuk yang lebih sesuai dengan selera penonton seperti drama My Girlfriend Is a Gumiho, Grudge: The Revolt of Gumiho, dan Gu Family Book. Malah dalam rancangan realiti Korea kegemaran ramai, Running Man, salah seorang peserta diarah mengutip sembilan ekor musang bagi membolehkan peserta menjadi manusia.

Ah, sudah. Gwisin selalunya dikaitkan dengan hantu wanita berambut panjang menggerbang dan berpakaian putih. Hakikatnya, gwisin sebenarnya merujuk kepada perkataan hantu secara umum. Pada masa kehidupannya di mana dia gagal menjalankan amanah atau mengalami penderitaan yang bukan sedikit, gwisin selalunya menghantui kawasan-kawasan seperti hutan belantara, sekolah atau bangunan terbiar.

Kisahnya, gwisin merujuk kepada seorang wanita yang m4ti sebelum sempat menjalankan tugasnya mengikut kepercayaan Confucius iaitu taat kepada ibu bapa dan bakal suaminya. Justeru, hantu ini dikatakan sering mengganggu kehidupan orang kampung. Bagi yang pernah berkunjung ke Taman Haesindang di Sinnam, Samcheok, pasti merasa pelik apa hal patung-patung yang berbentuk p3n1s didirikan di situ.

Menurut legenda, seorang wanita ditinggalkan oleh kekasihnya di atas sebuah batu sebelum dia keluar ke laut untuk menangkap ikan. Malangnya, berikutan cuaca ribut, si teruna gagal mendapatkan kekasihnya itu lalu wanita itu m4ti lemas. Menurut legenda, wanita tersebut menjadi gwisin dan mengganggu kehidupan penduduk termasuk tidak dapat menangkap ikan. Ini membuatkan orang kampung buntu memikirkan apa yang patut dilakukan untuk menenangkan gwisin ini.

Pada satu hari, seorang lelaki keluar menangkap ikan seperti biasa dan berharap nasibnya lebih baik dari rakan-rakan nelayan lain. Bila sudah mendapat panggilan alam, maka si lelaki itu segera melepaskan hajatnya ke dalam air (buang air kecil). Tanpa disangka-sangka, dia berjaya mendapat hasil tangkapan yang banyak. Apabila kisah nelayan itu diketahui penduduk, mereka segera membuat satu upacara keagamaan untuk menenangkan gwisin dan membuat beberapa ukiran kayu berbentuk k3m4luan lelaki.

Selepas itu, barulah tangkapan ikan kembali normal dan kehidupan penduduk kampung kembali aman seperti sediakala. Tempat di mana wanita itu m4ti dikenali sebagai Batu Auebawi manakala bangunan di mana upacara keagamaan sebanyak dua kali untuk menenangkan gwisin dikenali sebagai Haesindang. Upacara tersebut diraikan sebagai sebuah acara tradisional. Bagi yang masih tak percaya, boleh lihat gambar di bawah:

Siapa yang nampak hantu yang tidak mempunyai rupa dan kulit licin ini sudah pasti melarikan diri bak Hussein dan kawan-kawan dalam Hantu Kak Limah. Inilah hantu telur atau Dalgyal gwishin dan kisah hantu ini turut wujud di Jepun (Noppera-bo) dan sejauh Hawaii (Mujina).

Hantu telur ini sebenarnya hantu wanita yang tidak mempunyai anak dalam kehidupan asalnya. Tanpa keturunan yang boleh menjalankan upacara peringatan ke atas mereka, hantu ini kehilangan ciri kemanusiaannya dan menjalani kehidupan seperti raksasa. Walaupun tiada motif untuk menakutkan sesiapa, sesiapa yang melihat kelibat mereka akan m4ti di situ.

Mul gwishin atau hantu air ialah mangsa-mangsa yang m4ti lemas pada kehidupan sebelumnya. Hantu ini tidak sedar mereka telah tiada dan cuba mengejar sesiapa yang berenang untuk membantu atau jika anda peminat filem seram seperti filem Dear Friend, cukup untuk anda meloncat sampai ke bumbung. Walaupun kadang-kadang digambarkan sebagai semangat tersembunyi yang bersembunyi dalam kedalaman air, ada juga yang digambarkan dalam bentuk hantu berambut panjang dan tangan untuk menangkap perenang.

Cheuksin atau hantu jamban senang cerita sebenarnya ialah dewi tandas mengikut kepercayaan masyarakat Korea. Ia menghuni jamban di luar rumah tradisional Korea dan menanti penuh sabar sesiapa yang melakukan perkara yang tidak disukainya. Jika tak tahan melepaskan hajat sekalipun, jangan lupa batuk selama tiga kali. Ini memberi peluang kepada Cheuksin untuk berundur dan beri peluang kepada tuan punya badan melepaskan hajat yang terpendam.

Tetapi jika gagal berbuat demikian, maka Cheuksin akan marah dan menc3kik mangsanya dengan rambut sehingga m4ti. Saudara mereka iaitu hantu tandas/bilik air yang dipanggil Hoajangshil gwishin juga mempunyai tabiat sama seperti cheuksin cuma mereka tidak memilih siapa mangsa yang nak ditakutkan. Subjek ini disentuh dalam drama Let’s Fight Ghost yang menampilkan Taecyeon dari kumpulan 2PM sebagai penghalau hantu.

Semua agama dan kebudayaan dunia mempunyai gelaran tersendiri terhadap pencabut nyawa. Dalam mitologi masyarakat Korea, pencabut nyawa digelar dewa kem4tian yang bertanggungjawab mengutip roh dari alam dunia ke alam ke4tian di bawah arahan Maharaja Yomna.

Kebanyakan perihal Jeoseung Saja diceritakan dalam cerita rakyat Korea di mana protagonis dapat mengelak nyawa mereka dikutip oleh pencabut nyawa. Satu saja yang berjaya menyebut kejayaan mereka iaitu mitos Jeneral Sineui. Sineui yang takut kepada kem4tian melakukan apa saja untuk mengelak kem4tian termasuk menanam tiga batang pokok oren dan menindik jarum perak pada dahinya.

Namun, semua usaha yang dibuat tidak berhasil dan Sineui akhirnya m4ti. Perihal Jeoseung Saja disebut panjang lebar dalam drama Korea Goblin yang menampilkan Gong Yoo (Train to Busan) sebagai Goblin dengan Lee Dong-wook sebagai Jeoseung Saja.

Drama Goblin turut menyentuh perihal Goblin yang dilakonkan oleh Gong Yoo. Dalam mitologi Korea, Dokkaebi (Goblin) terhasil daripada pemilikan spritual sesebuah objek yang pernah mengandungi d4rah manusia. Justeru, dokkaebi mempunyai pelbagai kebolehan luar biasa termasuk membawa tuaian hasil yang banyak dan boleh melawan semangat jahat. Tidak seperti gwisin, dokkaebi bersifat nakal dan suka mengusik manusia.

Antara mitos menarik dokkaebi ialah kisah seorang orang tua yang menetap di sebuah gunung. Pada suatu hari, seekor dokkaebi datang melawat rumahnya dan orang tua itu memberi layanan yang baik kepadanya. Sejak itu, kedua-duanya menjadi sahabat baik dan kerap berbual dalam banyak perkara. Pada satu ketika, orang tua itu meninggalkan rakannya sebentar untuk melepaskan hajat di sungai. Alangkah terkejutnya dia apabila pantulan imej dari sungai menunjukkan dia semakin menyerupai dokkaebi itu.

Untuk mengelak menjadi dokkaebi dan menghalaunya keluar dari kawasan itu, dua sahabat itu mula bertanya kelemahan masing-masing. Apabila dokkaebi menjawab bahawa dia takut d4rah, orang tua itu berpura-pura memberitahu dia amat takut kepada duit. Keesokan harinya, orang tua itu meny3mbelih seekor lembu dan menyebarkan d4rah ke setiap pelosok rumah.

Apabila dokkaebi datang dan melihat apa yang berlaku, dia berkata, “Jaga kau. Aku akan bawa ketakutan kau yang paling teruk!” Pada hari seterusnya, dokkaebi datang membawa longgokan duit dan membaling longgokan duit itu ke arahnya sebelum menghilangkan diri. Sejak itu, orang tua itu menjadi orang yang paling kaya di kawasan berkenaan terima kasih kepada helahnya itu.

Subjek ini juga disentuh dalam Goblin di mana Kim Shin/Dokkaebi ialah seorang jeneral era Goryeo yang berusia lebih 900 tahun. Dia mempunyai kebolehan luar biasa dan mempunyai umur yang panjang berikutan serpihan pedang yang digunakannya masih tersangkut pada bahagian dada dan satu-satunya individu yang boleh melakukannya ialah teman hidup sejatinya.

RUJUKAN:

Aetcult. (2018). 7 Horror Stories From Korean Traditional Folklore That Will Give You The Chills. Soompi. https://www.soompi.com/article/1236201wpp/6-horror-stories-korean-traditional-folklore-will-give-chills


Bila Presiden Filipina Mengaku Melayu

2 hari yang lepas, Presiden Filipina, Rodrigo Duterte telah membuat kenyataan yang mengejutkan dengan mencadangkan supaya nama Filipina ditukar kepada Maharlika.

Rasionalnya, nama “Filipina” (Philippines) ialah nama yang diberi oleh penjajah. Sebelum kedatangan Sepanyol pada abad ke-16, Filipina bukan sebuah entiti politik yang bersatu seperti hari ini. Di Luzon ada kerajaan-kerajaan kecil, di Kepulauan Visaya ada kerajaan-kerajaan kecil; di Sulu dan Mindanao pun ada kerajaan-kerajaan kecil.

Hanya selepas kedatangan Sepanyol, pulau-pulau ini disatukan sebagai satu jajahan Sepanyol. Jajahan ini diberi nama Las Islas Felipinas, mengambil sempena nama Felipe II (Bahasa Inggeris: Philip II), Raja Sepanyol dari 1556-1598. Nama Felipe ini kekal walaupun penjajahan Sepanyol tamat pada 1898.

Penjajah baru iaitu Amerika meneruskan penggunaan nama Las Islas Felipinas dalam Bahasa Inggeris iaitu “the Philippine Islands”. Cuma selepas tahun 1935, Amerika memberi taraf pemerintahan diri dan membuang perkataan “Islands” daripada namanya, maka jadilah “the Philippines”.

Maharlika menurut Duterte lebih sesuai kerana ia sebuah perkataan Melayu (“merdeka”). Tapi “merdeka” pun bukanlah beka Melayu (perkataan Melayu yang asli) tapi kata pinjaman yang berasal daripada Bahasa Sanskrit (“maharddhika”).

Dalam sejarah Luzon sebelum kedatangan Sepanyol juga wujud kelas pahlawan yang dinamakan sebagai “maharlika”. Di zaman feudal, hamba tak boleh jadi pahlawan, jadi pahlawan ni kira “manusia merdeka” (freeman). Presiden Ferdinand Marcos pun pernah mencadangkan supaya nama Filipina ditukar kepada Maharlika pada tahun 1978, tapi tak jadi.

Pertukaran nama negara atas sentimen anti-penjajah bukanlah benda yang pelik. Hindia Timur Belanda diganti dengan Indonesia. Rhodesia (dinamakan sempena Cecil Rhodes) diganti dengan Zimbabwe. Gold Coast diganti dengan Ghana. New Spain diganti dengan Mexico. New Granada diganti dengan Colombia.

Ini namanya “indigenization”. Bagi golongan nasionalis, amat awkward sekiranya orang Filipina masih identify diri dengan Raja Felipe, kepala penjajah yang membunuh dan menyeksa nenek moyang mereka sendiri. Kalau nak merdeka, merdeka habis.

Kejutan kedua ialah kenyataan Duterte tentang “kita ialah Melayu” (we are Malays), so kenalah pakai nama Melayu seperti Maharlika.

Orang Filipina tak terkezut, tapi aku nampak ramai warganet Malaysia terkezut. Mungkin sebab selama ini orang kita menganggap Melayu hanya ada di Malaysia, Singapura, Brunei dan Indonesia. Inferior Malays yang malu mengaku Melayu lagilah tak dapat hadam kenapa orang Filipina nak klaim diri Melayu.

Ini bukan kali pertama Duterte kata “we are Malays”. Dalam satu kenyataan pada Julai 2018 yang lepas, Duterte juga berkata kepada Abu Sayyaf, “We’re not Arabs. Let’s not follow them. We are Malays”.

Dalam permohonan borang visa Singapura, ada satu kolum untuk “Race, e.g. Malay, Indian, Chinese, Caucasian, etc”. Orang Filipina mesti akan mengisi “Malay”. Amalan orang Filipina ini kadang membuat orang Singapura konfius. Sebab bagi mereka, Malay = beragama Islam, berbahasa Melayu, pakai baju Melayu. Tak ada satu pun ciri-ciri ni ada kat orang Filipina.

So on what basis orang Filipina klaim diri sebagai “Malay”?

Untuk tujuan pemahaman, kita kena ingat beberapa istilah sains sosial dalam mengkategorikan manusia: ras (race), etnik (ethnicity), bangsa (nation).

Apa yang kita sebut sebagai “orang Melayu” boleh jadi ras Melayu, etnik Melayu atau bangsa Melayu. Setiap kategori ini tak sama.

Melayu seperti dalam fahaman orang Filipina ialah “ras Melayu” (Malay race), ia ada kaitan tapi tak 100% sama dengan fahaman kita tentang Melayu iaitu “etnik/bangsa Melayu” (Malay ethnicity/nation).

Konsep ras Melayu ialah satu konsep yang dibangunkan oleh antropologis (pengkaji manusia) Eropah. Orang pertama yang mengemukakan idea ras Melayu ialah saintis Jerman bernama Johann Blumenbach (1752-1840). Blumenbach membahagikan manusia kepada 5 jenis berdasarkan warna kulit dan ciri-ciri fizikal lain: white race, yellow race, black race, red race dan brown race. Nama lain bagi white race ialah Caucasian, yellow ialah Mongolian, black ialah Ethiopian, red ialah American.

Untuk brown race, dia namakan sebagai Malay race (Malaiische Rasse). Blumenbach melihat orang Melayu sebagai “archetype” kepada manusia berkulit sawo matang (brown) yang lain, jadi dia memperluaskan definisi Melayu kepada semua manusia di Nusantara, Filipina dan juga pulau-pulau Pasifik seperti Tahiti, Fiji dan Hawaii. Kalau dalam geo-linguistik kita panggil kawasan ini sebagai Austronesia atau Malayo-Polynesia.

Walaupun teori ras Blumenach dikritik sebagai pseudosains, tapi tidak dinafikan bahawa manusia dalam kelompok ras Melayu mempunyai persamaan dari segi bahasa dan budaya. Jadi, persamaan ini boleh di-exploit oleh mereka yang ingin membina identiti bersama untuk tujuan politik.

Jose Rizal ialah perintis dalam hal ini. Kebersamaan sebagai ras Melayu (raza Malaya) bukan saja boleh mewujudkan perpaduan di kalangan orang Filipina untuk mengusir penjajah Sepanyol dan mendirikan negara sendiri, malah ia juga boleh digunakan untuk menyatupadukan bangsa-bangsa lain yang tergolong dalam ras Melayu. Justeru Rizal dikenal sebagai bapa nasionalisme Filipina malah bapa nasionalisme Melayu.

Rizal ialah cendekiawan yang menerima pendidikan Eropah, jadi dia mengambil ilham daripada gerakan nasionalisme di Eropah di mana pengwujudan identiti pan-Jerman dan pan-Itali telah berjaya membentuk Jerman pada 1871 dan Itali pada 1861. Jadi Rizal pun nak mewujudkan “pan-Malay/Malayan unity”. Lebih kurang macam Melayu Raya, tapi orang Filipina punya lebih besar kerana ia berdasarkan ras, sedangkan Melayu Raya orang Melayu dan Indonesia adalah berasaskan etnik dan tamadun.

Para pendukung idea Rizal semua bercita-cita untuk menyatukan seluruh kawasan ras Melayu ini sebagai sebuah negara “Malaysia”. Pada 1930-an, Wenceslao Vinzons envision sebuah “Malaysia Irredenta” yang sempadannya bermula dari “Malaya hingga ke New Guinea, Madagascar hingga ke Filipina”. Manuel Quezon, Presiden Filipina dari 1935-1944 juga envision sebuah “Commonwealth of Malaysia” yang merangkumi Filipina, Tanah Melayu, Indonesia, Thailand, Vietnam dan utara Australia. Bapak luas. Eduardo Martelino menulis “Someday Malaysia” pada tahun 1959.

Huh, Malaysia? Bukan nama kita ke tu?

Ye, “Malaysia” basically, very straightforward, bermaksud Malay-sia (kawasan Malay). Jadi penulis Eropah juga merujuk kawasan yang dihuni oleh ras Melayu ini sebagai Malaysia.

Cita-cita orang Filipina untuk membina Malaysia berakhir apabila Tunku Abdul Rahman menamakan gabungan Tanah Melayu, Singapura, Sabah dan Sarawak sebagai Malaysia pada 1963. Tu lah, tak kira idea kau bagus macam mana, kalau setakat sembang tak guna, yang penting siapa yang lebih cepat market-kan dan patent-kan. So Tunku berjaya memonopoli nama “Malaysia” untuk kita, dan pada masa yang sama, kecilkan definisi Malaysia.

Tapi idea pan-Malay ini dah terpahat dalam minda orang Filipina. Secara nation, orang Filipina melihat diri sebagai Filipino. Tapi secara ras, orang Filipina melihat diri sebagai Malay. Secara etnik, Filipina ada etnik Tagalog, Cebuano, Ilocano, Bisaya dan beratus-ratus etnik yang lain.

Manakala konsep orang Melayu seperti yang difahami oleh orang kita adalah “Malay-as-an-ethnicity”. Identiti etnik ini bukan dibina atas ciri-ciri fizikal atau warna kulit tapi atas kebersamaan budaya, bahasa dan agama. Sebab itu Perlembagaan kita mendefinisikan orang Melayu sebagai beragama Islam, berbahasa Melayu dan mengamalkan adat Melayu. Di bawah etnik boleh dipecahkan lagi kepada suku atau sub-etnik.

Di Filipina tak ada etnik Melayu strictly speaking, tapi kumpulan etnik Moro di Selatan Filipina (Mindanao dan Sulu) ada banyak persamaan dengan etnik Melayu dari segi agama dan bahasa. Duterte sendiri pun ada susur galur dari etnik Moro dari mak dia yang merupakan seorang Kristian Maranao, salah satu suku Moro. Mungkin sebab itu dia mempunyai kesedaran “Melayu” yang lebih tinggi berbanding elit-elit lain di Manila.

Elit-elit Manila yang mendominasi politik Filipina ini kebanyakan ialah “mestizo” (kacukan Sepanyol) yang masih “proud to be Hispanic”. Ekonomi pun masih didominasi oleh mestizo. Nak jadi pelakon atau model kena ada darah mestizo. Jadi sentimen nasionalisme ala Duterte tak akan mampu untuk mengubah Filipina dalam sekelip mata, tapi boleh jadi langkah pertama bagi orang Filipina untuk re-dis-cover asal usul pra-Sepanyol mereka dan membina identiti yang lebih authentic.

Tapi orang Filipina selama ini dah sebati dengan nama Filipina. Mereka dah biasa membahasakan diri sebagai “pinoy”, “pinay”, “ninoy”, “ninay” – semuanya kata terbitan daripada “Pilipinas”. Kalau tukar nama “Maharlika” nanti takkan nak panggil “likoy” “likay”?

Putang-ina.

Rujukan:1. Anthony Milner, The Malays (John Wiley & Sons, 2009). 2. Anthony Reid, Imperial Alchemy: Nationalism and Political Identity in Southeast Asia (Cambridge University Press, 2010)3. Rommel A. Curaming, Filipinos as Malay: Historicising an Identity, dalam Melayu: Politics, Poetics and Paradoxes of Race, pnyt. Maznah Mohamad & Syed Muhammad Khairudin Aljunied (Singapore University Press, 2011).


Keganasan Islamisme vs Nasionalisme “White People”

Ancaman
minoriti sememangnya nyata di hampir semua negara. Dalam spektrum sosiopolitik,
golongan majoriti tidak pernah berasa selamat apabila suara-suara minoriti
berkumandang. Disebabkan itu juga apabila berlakunya insiden-insiden keganasan
yang pelakunya bernama miripkan Islam, perhatian media didapati mencanak 357%.
Dan angka ini sebenarnya diumumkan Universiti Negeri Georgia sendiri dalam
sebuah kajian diterbitkan di dalam majalah Justice Quarterly.

Agama selalu menjadi tanda aras
bagi sensasi media
untuk serangan-serangan keganasan. Ada saja nama Muhammad atau Ahmad, mesti meletup-letup di hampir semua
rangkaian berita. Keluarlah seorang demi seorang penganalisis yang
memberikan komen terperinci berdasarkan jumlah penonton mereka. Media-media
arus konservatif Kristian di Amerika Syarikat barangkali lebih lantang
berbanding liberal.

Kajian
tersebut menokhtahkan bahawasanya rakyat Amerika Syarikat mengutamakan ancaman
daripada orang Islam berbanding pihak lain. Imbangan ini berpunca daripada
masyarakat sendiri, yang sejak September 2001 lagi didendangkan dengan pelbagai
jenis petikan untuk menghalalkan justifikasi perang apabila keterbukaan dan
kemajuan teknologi media menyukarkan proksi/penipu seperti Nayirah al-Sabah.

Secara
statistik, sebanyak 136 kegiatan
keganasan diperlakukan terhadap Amerika Syarikat antara 2009 dan 2019.
Hanya 12.5% sahaja yang dilakukan orang Islam. Dan perkara ini sangatlah serius
kerana bancian Gallup dibuat sebelum itu mencapai kesimpulan bahawa separuh
daripada peserta percaya bahawa mereka bakal berdepan dengan situasi keganasan
sebagai mangsa.

Setelah
puas menunggang arus media untuk menjana undi, rakyat Amerika Syarikat gagal
menyedari bahawa kegiatan keganasan dalam Amerika Syarikat sebenarnya didominasi pelaku tempatan berbangsa Kaukasia. Dalam
erti kata lain, orang putih pun kerap mengganas berbanding orang Islam. Itulah
kenyataan daripada Christopher Wray, selaku Pengarah Biro Penyiasatan
Persekutuan (FBI), berdasarkan jumlah tangkapan bagi kes-kes keganasan
tempatan.

Kertas
siasatan yang dikumpulkan antara 2008 dan 2016 mendapati kegiatan pelampau nasionalis melebihi aktiviti-aktiviti keganasan
Islamisme pada kadar dua kali ganda. Antara 1980 hingga 2005 pula, 94% jenayah-jenayah keganasan dilakukan
oleh bukan Islam. Dan bilangan kumpulan-kumpulan anti-Islam sebenarnya
sudah meningkat sebanyak tiga kali ganda dalam tempoh dua tahun sahaja, iaitu
semasa Donald Trump mencetuskan retorik pilihanraya. Disebabkan ini juga pihak
FBI telah berkali-kali memberikan amaran mengenai ancaman daripada
pelampau-pelampau nasionalisme Amerika Syarikat.

Akibat
kebencian, umat Islam berdepan pula dengan himpunan #MarchAgainstSharia (berarak menentang (undang-undang) syariah).
Motif pelampau ini memperkudakan maruah wanita Amerika Syarikat. Yang menjadi
masalahnya, 87% dalam kalangan wanita-wanita muda antara 21 hingga 25 tahun
yang menyertai sebuah bancian mengakui pernah dicabul. 41% dalam kalangan
mereka pula mengatakan pernah disentuh tanpa izin. Kebencian anti-Islam ini
juga membawa puak pelampau untuk menyindir sambil mencabar seorang Islam untuk
membuktikan hujah “pengganas Kristian”.

Tetapi
pada 3 Ogos 2019, seorang anak muda di Texas memandu dari Dallas ke El Paso
untuk menembak pembeli-pembeli di pasaraya Walmart. Seramai 22 orang terbunuh
dan 24 lagi cedera. Ramai dalam kalangan mangsa ini sebenarnya sedang
mendapatkan barangan untuk sekolah anak-anak. Pelaku keganasan ini yang bernama
Patrick Wood Crusius bermotifkan anti-imigrasi dan kebencian etnik.

Segala
statistik yang disimpan semua peneraju-peneraju data negara Amerika Syarikat
mendapati trend keganasan pelampau nasionalisme semakin meningkat. 20% daripada
cabang anti-keganasan FBI saja sedang fokus untuk membendung kegiatan dalam
negara. Di Ohio, seorang pelampau didapati sedang mengumpulkan bahan letupan
untuk membuat bom-bom paip. Pelampau yang bekerja dengan Coast Guard sendiri
sedang mengumpulkan senjata dalam apartmennya di Washington D.C..

Yang
menjadi masalah sekarang ialah terminologi keganasan (terrorism) itu sendiri.
Antara sebab kenapa golongan kulit putih tidak digelar pengganas ialah
motifnya. Untuk seseorang digelar pengganas, semestinya pelaku mempunyai motif
politik. Ketidakstabilan mental bukanlah punca berlaku keganasan. Sebaliknya,
itu hanya amukan semata-mata. Berpaut kepada definisi keganasan, kebencian
politik tidak terikat kepada kerenggangan hubungan terhadap umat Islam sahaja:

Berdasarkan
tiga contoh ini, kegiatan keganasan dengan jelas dan ketara sedang secara
beransur-ansur beralih daripada umat Islam ke golongan pelampau tempatan.
Memang benar ada juga tahun-tahun menyaksikan para pengganas terdiri daripada
umat Islam, khususnya semasa pemerintahan George W. Bush dan awal Barack Obama.
Namun salah satu jasa Barack Obama iaitu menamatkan penglibatan Amerika
Syarikat di Iraq dan pengunduran tentera di Afghanistan telah memangkinkan
perkara ini.

Apa yang
pastinya sekarang ialah senjata telah makan tuan.

RUJUKAN:

A troll demanded a Muslim man show examples of ‘Christian terrorists’. He delivered. – https://www.upworthy.com/homeless-woman-subway-opera

Misogyny
and sexual harassment rampant among young people in the U.S. –https://www.newsweek.com/sexual-assault-young-people-campus-rape-stanford-sex-education-611028

Most domestic terrorism comes from white supremacists, FBI tells lawmakers – https://www.upworthy.com/most-domestic-terrorism-comes-from-white-supremacists-fbi-tells-lawmakers

Report:
Anti-Muslim groups triple in U.S. amid Trump hate rhetoric –https://www.usatoday.com/story/news/2017/02/15/report-anti-muslim-groups-triple-us-amid-trump-hate-rhetoric/97914684/

Terror attacks by Muslims get 357 percent more media coverage than other terror attacks, study shows – https://www.eurekalert.org/pub_releases/2019-02/gsu-tab021919.php

‘We Are
Being Eaten from Within’: Why America Is Losing the Battle Against White
Nationalist Terrorism –https://time.com/5647304/white-nationalist-terrorism-united-states/


Amerika Ingin Haramkan Komunis China

Pentadbiran Donald J. Trump mempunyai unsur kelainan yang membezakan dirinya dengan pemimpin-pemimpin lain. Selalunya negara-negara sedunia mengalu-alukan kedatangan China.

Namun Amerika Syarikat sekarang ingin menyekat kemasukan warga-warga China yang menganggotai Parti Komunis (Restuccia & Lubold, 2020).

Jika dibuat, penyekatan ini mungkin yang terbesar di dunia kerana Parti Komunis China mempunyai 92 juta ahli.

Kenapa Perlu Diharamkan?

Semua orang umumnya tahu yang Trump tidak begitu mesra terhadap China.

Sejak berkempen lagi, Trump menjaminkan tindakan tegas terhadap China kerana mengamalkan dasar kelanvnan mencvri barangan-barangan tempatan dan harta intelek (Palmer & Schreckinger, 2015).

Maka dengan demam koronavirus, Trump mempunyai alasan baharu untuk merancakkan lagi agenda luar negaranya.

Mengikut rancangannya, perintah eksekutif ini akan mengurangkan kemasukan orang jauh lebih sedikit berbanding waktu pra-koronavirus (Mozur, 2020).

Melihat secara meluas, warga-warga China mengunjungi Amerika Syarikat demi perniagaan.

Kalau mereka tidak memiliki perniagaan tersebut, mereka sekurang-kurangnya berbelanja. Ataupun ada yang akan belajar di universiti-universiti terkemuka (yang bukan percuma).

Maka menutup pintu terhadap China (negara populasi paling besar dunia) boleh mengundang seng4tan terhadap ekonomi Amerika Syarikat.

Siapa Ahli-Ahli Parti Komunis?

Apabila dengar nama komunis, tentu sekali pemakaian seperti Kesatuan Soviet akan muncul di minda. Hakikatnya, ahli-ahli Parti Komunis China tidak menepati stereotaip ini secara menyeluruh.

Sebaliknya mereka kadangkala berpakaian seperti orang biasa pun.

Malah dalam kalangan komunis ini pun ramai yang berbeza pandangan.

Contohnya Dr Li Wenliang yang menceritakan tentang koronavirus di atas talian. Beliau merupakan ahli parti. Tetapi beliau disoalkan polis sebelum m4ti kerana koronavirus itu sendiri (Buckley, 2020).

Selain Dr Wenliang, ada saja dalam kalangan ahli-ahli komunis yang menjalankan perniagaan penjagaan kanak-kanak. Syarikat-syarikat teknologi pun diuruskan ahli, begitu juga dengan para pelakon dalam filem-filem China terkemuka.

Kiranya Parti Komunis China mempunyai kelompok ahli yang begitu besar, sehinggakan penutupan pintu boleh mengundang tempias buruk.

Apabila orang-orang biasa pun terpaksa membalas harga mahal kerana pembesar-pembesar politik, tentu sekali ia boleh memberikan tekanan terhadap kerajaan China.

Apakah Logik Untuk Sekat Semua?

90 juta ialah angka yang sangat besar. Malah Beijing sendiri tidak mampu mengenalpasti setiap seorang ahlinya, berkemungkinan juga angkanya dikembangkan.

Maka tidak mungkin Amerika Syarikat boleh meletakkan sekatan secara tepat.

Namun Amerika Syarikat mungkin boleh melaksanakan perintah ini terhadap golongan yang sah mempunyai jawatan dalam parti.

Ahli-ahli politik China (dan kaum keluarga mereka) amat bergantung dengan sistem komunisme untuk mengekalkan kestabilan. Musuh politik juga mengundang pendekatan penuh kerahsiaan.

Misalnya Xi Jinping menghantarkan anaknya Xi Mingze untuk belajar di Harvard dengan menggunakan nama palsu (NZ Herald, 2020).

Walau apa pun caranya, pendekatan ini boleh menunding jari balik terhadap Jinping.

Ahli-ahli akademik dan perniagaan perlu menceritakan keahlian parti mereka – ataupun pergi secara haram yang tentu sekali boleh mengundang pengusiran dan sekatan bertahun-tahun.

Kebarangkalian Rendah Untuk Dilaksanakan

Harus juga diamati potensi pelaburan-pelaburan China yang tidak memasuki Amerika Syarikat.

Melihat realiti sekatan yang diamalkan White House (walaupun dalam bentuk draf), tentu sekali Canada dan Mexico paling beruntung. Banyak perkara mungkin akan diambil kira yang barangkali draf ini dikoyakkan begitu sahaja.

Malah dalam usaha ke arah pilihanraya, Trump juga dilihat lebih sejuk terhadap China (Wong & Crowley, 2020). Trump sendiri buat masa sekarang tidak begitu lantang mengecam perkembangan politik di Hong Kong dan Xinjiang.

RUJUKAN:

Buckley, C. (2020, Februari 6). Chinese doctor, silenced after warning of ovtbr3ak, d13s from coronavirus. The New York Times. Retrieved from https://www.nytimes.com/2020/02/06/world/asia/chinese-doctor-Li-Wenliang-coronavirus.html

Mozur, P. (2020, Julai 16). U.S. Wants to Bar Members of China’s Communist Party. Who Are They?. The New York Times. Retrieved from https://www.nytimes.com/2020/07/16/world/asia/china-communist-party-travel-ban-explain.html

NZ Herald. (2020, Jun 13). Xi Mingze: Who is Chinese president Xi Jinping’s daughter? Retrieved from https://www.nzherald.co.nz/world/news/article.cfm?c_id=2&objectid=12339643

Palmer, D., & Schreckinger, B. (2015, Oktober 11). Trump vows to declare China a currency manipulator on Day One. Politico. Retrieved from https://www.politico.com/story/2015/11/donald-trump-china-currency-manipulation-215679

Restuccia, A., & Lubold, G. (2020, Julai 16). Trump administration discussing travel ban on China’s Communist Party members. The Wall Street Journal. Retrieved from https://www.wsj.com/articles/trump-administration-discussing-travel-ban-on-china-s-communist-party-members-11594914737

Wong, E., & Crowley, M. (2020, Jun 18). The biggest obstacle to China policy: President Trump. The New York Times. Retrieved from https://www.nytimes.com/2020/06/18/us/politics/trump-china-bolton.html


Pemain Bola Sepak Yang Tidak Pernah Masuk Padang

Semua mungkin terbiasa apabila penjaga gol jarang diberi peluang bermain. Sergio Romero meskipun dipilih untuk menjaga gawang Argentina hanya bermain tujuh perlawanan liga untuk Manchester United. Namun bagaimana pula kalau peny3rang tidak pernah masuk padang (bukan sekadar jarang main)?

Itulah Carlos Henrique Raposo, yang berasal dari Brazil tetapi jauh sekali seperti Ronaldo, Ronaldinho dan Rivaldo. Raposo ditimangkan nama “Kaiser” kerana dikatakan seiras seperti Franz Beckenbauer semasa muda.

Tetapi sahabatnya cakap lain, bahawa Raposo nampak sama seperti botol b1r Kaiser. Kemahiran bola sepak Raposo mendapat perhatian kelab bola sepak Puebla di Mexico.

Namun beberapa bulan selepas diambil, Raposo dilepaskan tanpa satu perlawanan pun. Pada tahun 1981, Raposo diberikan jersi untuk bermain untuk kelab Botafogo. Tetapi beliau tidak pernah masuk padang dalam tempoh singkat bersama kelab tersebut.

Raposo mengenali pemain-pemain hebat seperti Carlos Alberto Torres, Renato Gaúcho dan Ricardo Rocha, masing-masing menempa nama dengan kelab terkemuka. Rocha sebagai contohnya bermain dalam 67 perlawanan bersama Real Madrid.

Rangkaian besar ini memastikan Raposo boleh mendapat sokongan pemain apabila beliau ingin menyertai mana-mana kelab. Dengan bentuk badan dan ketinggian bagaikan pemain, Raposo memang senang dapat nama.

Selepas menandatangani kontrak walau bagaimanapun, Raposo mengatakan beliau belum cergas (fitness). Jadi beliau perlu berlatih buat beberapa minggu dulu.Apabila berlatih dengan pemain lain, beliau akan berlakon s4kit hamstring. Pernah seorang doktor gigi terpaksa menipu beliau ada j4ngkitan kuman.

Jadi kelab-kelab yang mengambilnya seperti Flamengo, Gazélec Ajaccio, Bangu dan Fluminese (selepas Botafogo) terpaksa tunggu dan biarkan. Penipuan Raposo bertambah hebat apabila beliau mengaku pernah bermain untuk Talleres de Córdoba dan Independiente di Argentina.

Katanya, beliau memenangi Piala Libertadores 1984 dan Piala Intercontinental 1984, sambil menunjukk gambar Carlos Enrique (katanya ada iras juga).

Semasa di Gazélec Ajaccio, Raposo dikehendaki berlatih di hadapan penonton. Khuatir kantoi tidak pandai bermain, Raposo menendang bola ke arah hadirin sambil mencium lencana kelab.

Pada tahun seterusnya, Raposo pulang ke Brazil. Beliau mengenali beberapa wartawan yang menulis artikel bahawa beliau penjaring paling banyak gol di Gazélec Ajaccio (dimana beliau katanya bermain lapan musim).

Pemain empat musim Ajaccio mendedahkan bahawa Raposo tidak pernah masuk padang pun.

Tetapi itu tidak menjadi masalah untuk Bangu (di Brazil). Raposo diambil sebagai pemain dan sekali lagi menggunakan taktik kec3deraan untuk elak masuk padang. Pihak tajaan akhirnya hilang sabar dan paksa Raposo bermain.

Sedang panaskan badan, Raposo “terdengar” sekumpulan penyokong sedang menghina pemain-pemain Bangu. Tiba-tiba beliau dilihat bergaduh dengan penyokong sehingga dilayangkan kad merah (tanpa bermain pun).

Selepas perlawanan tamat, beliau dibawa berjumpa dengan badan penaja dan menipu digelar pencvri. Raposo dimaafkan dan kontraknya dilanjut enam bulan. Di Fluminese pula, Raposo menggunakan helah kec3deraannya. Kemudian beliau berpura-pura bercakap dengan kelab-kelab lain.

Katanya seronok bermain dengan Fluminese, tetapi pembantu pengurus mendapati telefon bimbit digunakan Raposo sebenarnya alat mainan semata-mata. Raposo menamatkan kariernya sebagai bola sepak yang tidak pernah turun padang bersama kelab América di Brazil.

Usianya hanya 27 tahun, tanpa sebarang perlawanan apatah lagi gol. Berbeza dengan Cristiano Ronaldo dan Neymar pada usia tersebut yang masing-masing menghampiri gol ke-300.


Menjawab Peta “Malaiyur Dan Kadaram” Yang Disebarkan Geng Chola

Kadaram tu adalah nama panggilan yang digunakan oleh orang Tamil untuk Kedah. Adapun, ada pelbagai nama yang digunakan pelbagai bangsa lain merujuk kepada Kedah seperti nama seperti di bawah:

Pedagang Arab : Qilah,Kalah,Kalahbar,Qalha,Qilai
Pedagang Cina : Cheh-Cha,Chieh-cheh,Kie Taa
Orang Khmer : Keto
Orang Siam : Sai, Saiburi

Oleh kerana terdapat perbezaan panggilan yang digunakan merujuk kepada Kedah Tua dalam pelbagai peta, tidak menjamin bahawa kependudukan asal sebuah bangsa di situ. Biasalah, dalam peta yang menceritakan mengenai kempen Rajendra Chola, tidak hairan kalau nama dalam Bahasa Tamil digunakan merujuk kepada beberapa wilayah yang diserang oleh Rajendra Chola di Alam Melayu pada ketika itu.

Dalam peta yang digunakan oleh orang Melayu, Jepun digunakan merujuk kepada Jepun, namun panggilan ini tidak wujud pada diri orang Jepun kerana mereka memanggil diri mereka dengan nama lain – Nihon atau Nipon. Apakah ini membuktikan bahawa orang Melayu penduduk asal di sana? Nama yang wujud dalam pelbagai bangsa merujuk kepada sebuah bangsa atau kerajaan adalah norma biasa dalam sejarah.

Adapun, yang dirujuk kepada ejaan Malaiur dalam gambar itu mungkin merujuk kepada lokasi sebuah kerajaan Melayu purba iaitu kerajaan Malayu. Seperti mana Kedah Tua, pelbagai bangsa juga mempunyai nama mereka tersendiri untuk kerajaan Melayu ini seperti Mo-Lo-Yu yang digunakan oleh I-Ching dalam catatan mereka.

Kerajaan di Sumatera ini juga dikenali dengan nama Dharmasraya seperti mana yang dirujuk dalam Prasasti Padang Roco yang memanggilnya sebagai Bumi Malayu selepas berjaya menakluk dan menundukkan Dharmasraya.

Sebenarnya, bukan kawasan di Sumatera itu sahaja pernah mendapat jolokan Melayu. Ma-li-yu-er pernah digunakan oleh Dinasti Yuan merujuk kepada sebuah kerajaan Melayu yang berperang dengan Sukothai atau ketika Marco Polo merujuk dalam catatannya mengenai sebuah kerajaan di Semenanjung yang dipanggilnya sebagai Malauir . Selain itu, Tomé Pires yang tinggal di Melaka sejak tahun 1512 hingga tahun 1515 merujuknya sebagai Terra de Tana Malaio.

Selain itu, Mpu Prapanca, seorang pemuisi Jawa di kraton Majapahit melalui karyanya bertajuk Desawarnama (1365) telah menyenaraikan daerah-daerah yang dikenal pasti sebagai tanah orang Melayu iaitu Jambi, Palembang, Minangkabau, Siak, Kampar, Rokan, Pane, Kampe, Aru, Mandaileng, Tumiang, Perlak, Samudra, Lamuri, Barus di Sumatera dan Langkasuka, Kedah, Kelantan serta Pahang di Semenanjung Tanah Melayu.

Panggilan yang mereka gunakan ke atas Melayu tidak pernah menjadikan orang Cina, Portugis, orang Monggol (Yuan) atau orang Itali sebagai pribumi di Semenanjung! Menggunakan logik akal yang sama, peta nama Kedah disebut sebagai Queda dalam Bahasa Sepanyol ini, apakah kita mahu mengatakan bahawa orang Sepanyol merupakan penduduk asal dan pribumi Tanah Melayu?

-HE-


Umbrella Academy: Perbahasan Manusia Berbakat

Artikel ini wujud kerana aku tak setuju dengan Abu Huzaifah tentang Umbrella Academy. Maka aku siapkanlah sebuah artikel balas. Lagu tu lah cara kami dalam keluarga The Patriot (TP). Tak setuju dengan idea ahli lain, maka nyatakan hujah balas akademik dan buat artikel balas untuk panjangkan perbincangan.

Idea aku sama dengan Abu Hudzaifah dari segi Umbrella Academy adalah antara karya terbaik setakat ini untuk tahun 2019. Siri ini bagus. Kamu semua perlu tengok. Namun aku khilaf dengan idea Abu Huzaifah yang Umbrella Academy ialah symbolisme untuk keluarga. Padangan aku mengenai siri ini adalah lebih depresif.

Artikel Abu Hudzaifah: https://www.thepatriots.asia/umbrella-academy-selamatkan-dunia-ataupun-keluarga/

Aku mengangap simbolisme sebenar Umbrella Academy ialah konfrantasi idea tentang bakat individu. Bukan keluarga. Tapi dari segi realiti aku rasa pandangan Abu Hudzaifah tak salah pun. Malah mungkin idea aku yang salah. Atau mungkin idea kami keduanya salah. Kami berdua bukan pencipta Umbrella Academy. Melainkan Gerrad Way tiba-tiba menyampuk dan sebut siapa betul siapa salah, maka kita teruskan perbincangan ini.

Aku tak akan begitu menyentuh mana tentang
jalan cerita keseluruhan Umbrella Academy kerana Abu Huzaifah sudah menyentuh
dengan lengkap. Aku akan terus pergi kepada perbahasan simbolisme.

Kita biasa dengar tentang bagaimana mereka
yang berbakat sering tidak dipedulikan oleh masyarakat. Dalam realiti hidup
adalah sukar bagi kita menilai sejauh manakah tahap sesuatu bakat itu kerana
penilaian sedemikian berbentuk subjektif. Pakar psikologi dan pelbagai pakar
lain telah berusaha mencari satu standard untuk mengukur kebolehan bakat dari
penciptaan ujian IQ dan pelbagai lagi jenis ujian. Namun hakikat dan status quo
dunia sebenar masih lagi sama dan tidak berubah. Bakat tidak semudah itu dapat
di ukur dan bersifat subjektif.

Namun Umbrella Academy yang merupakan karya
asal tulisan Gerard Way (bekas vokalis kumpulan My Chemical Romance) dan
lakaran oleh Gabriel Ba, seolah cuba meletakkan satu persoalan dalam karya ini.
Bagaimanakah jika kita mempunyai standard hitam putih tentang bakat seseorang
itu? Dalam kata lain kita boleh berkata dengan jelas individu ini benar
berbakat dan individu lain tidak. Tiada jalan tengah yang subjektif seperti
dalam dunia sebenar. Hanya ada mereka yang berbakat dan tidak berbakat. Noktah.
Tiada perdebatan lagi.

Perbahasan yang konservatif dan kaku seperti
ini mungkin menakutkan sesetengah pihak. Lebih-lebih lagi pada golongan yang
berpegang pada prinsip yang lebih liberal yang setiap individu berbeza dan
mempunyai keistimewaan masing-masing. Merobek kepercayaan ini mungkin memaksa
kita semua menerima satu realiti. Bukan semua antara kita istimewa di mata
orang lain. Biarpun apa yang kita katakan kepada diri sendiri sehingga ianya
menjadi delusi kehebatan diri (delusion of grandeur).

Cara Gerard Way menyampaikan idea ini ialah
dengan memaparkan bakat (gift/talent) sebagai satu bentuk kuasa istimewa. Jika
memiliki kuasa istimewa ini dijadikan kayu ukur untuk mengukur bakat seseorang
maka perbahasan menjadi hitam putih. Kamu ada kuasa atau kamu tidak ada kuasa.
Itu sahaja. Pelbagai konflik boleh timbul jika konsep ini menjadi nilai hakikat
dalam dunia nyata. Dan sedikit sebanyak pembangunan plot Umbrella Academy
berkisar mengenai konflik tersebut.

Umbrella Academy biarpun ianya seolah cuba memaparkan yang terdapat pelbagai begitu banyak watak utama namun hakikatnya hanya dua sahaja watak yang benar-benar menggerakkan jalan cerita iaitu watak No 7 atau Vanya dan juga watak Harold Jenkins. Abu Huzaifah, beliau menyentuh tentang semua watak namun pada aku hanya dua watak ini saja menggerakkan jalan cerita manakala watak yang lain lebih kepada memberi pembangunan isu berkisarkan perihal dua watak ini.

No.7/Vanya secara realitinya menurut jalan cerita pada asalnya memiliki kuasa istimewa. Namun kuasa yang dimiliki oleh Vanya mampu memberi kesan negatif dan membahayakan orang lain. Oleh itu kuasa Vanya telah ditekan oleh bapanya dan beliau dididik seolah beliau tidak mempunyai sebarang bentuk keistimewaan.

*Spoiler Alert: Berhenti Membaca Kalau Anda Belum Tonton Siri Ini Lagi

Malah kakak kepada Vanya iaitu Allison yang mempunyai kuasa untuk mempengaruhi individu lain melalui kata-kata telah diarahkan oleh ayah mereka untuk menggunakan kuasa yang ada pada Allison bagi meyakinkan Vanya yang beliau hanya insan biasa tanpa sebarang bentuk keistimewaan. Cara didikan yang sedemikian rupa telah memberi tekanan dan membentuk kompleks dalam jati diri Vanya yang sering tertekan hidup dikelilingi oleh individu yang berbakat sedangkan beliau mempercayai dirinya tidak istimewa seperti adik beradiknya yang lain.

Kemudian kita ada watak Harold Jenkins. Dari segi standard bakat atau kuasa yang ada dalam siri Umbrella Academy, Harold hanyalah seorang manusia biasa. Satu-satunya perkara yang ada pada beliau ialah beliau juga lahir pada hari yang sama, biarpun hanya melalui kelahiran yang normal, dengan anak-anak Umbrella Academy yang lain.

Beliau juga datang dari keluarga yang disfungsi. Ibu Harold meninggal sewaktu melahirkan Harold. Bapa beliau pula sering memukul Harold. Oleh itu Harold seakan mencipta satu delusi yang beliau juga mungkin istimewa hanya kerana beliau lahir pada hari yang sama dengan anak-anak Umbrella Academy yang lain. Isu ini mempengaruhi beliau dalam kehidupan seharian biarpun dalam perihal kehidupan biasa tanpa melibatkan isu kuasa beliau.

Kita semua pernah mengalami isu yang sama biarpun pada tahap keseriusan yang jauh lebih rendah. Kita mengaitkan diri kita dengan individu yang lain yang lebih berjaya hanya kerana faktor remeh. Sama ada individu tersebut pernah bersekolah di sekolah yang sama dengan kita, saudara jauh kita, lahir dari negara yang sama dan lain-lain. Hanya kerana kita juga ingin berkongsi sekelumit keistimewaan mereka. Delusi sedemikian rupa akhirnya menyebabkan Harold menjadi taksub pada Umbrella Academy. Beliau telah membunuh bapa beliau dan dipenjarakan buat beberapa belas tahun. Ketakjuban beliau tidak berhenti biarpun beliau di dalam penjara.

Jadi kita ada dua watak yang berbeza disini iaitu Vanya dan juga Harold. Vanya insan berbakat yang ditekan dan Harold insan biasa yang mengalami delusi kekuasaan. Satu-satunya hubungkait antara dua watak ini ialah isu mereka sama iaitu isu mengenai bakat. Takdir telah menentukan dalam jalan cerita ini yang ke dua watak ini iaitu Harold dan Vanya telah bertembung.

Ini telah mencipta satu situasi hubungan yang toksik di mana Harold yang taksub dengan kuasa telah mempengaruhi Vanya yang terlampau mempercayai dirinya tidak istimewa. Harold berjaya menimbulkan kembali kuasa Vanya yang berbahaya tersebut sehingga ia hampir memusnahkan keluarga Vanya dalam Umbrella Academy dan juga akhirnya mengakibatkan kiamat dunia.

Apakah yang boleh kita pelajari dari segi isu perbahasan konfrontasi berbakat atau tidak ini? Jika kita insan biasa, kadang-kadang adalah tidak salah untuk kita menerima hakikat yang kita cuma mampu pergi sejauh itu sahaja. Jika kita benar sukakan sesuatu perkara, berbakat atau tidak kita tetap akan usahakan perkara tersebut. Kerana kita gembira melakukan perkara tersebut. Ini aspek yang aku rasa Abu Huzaifah tak begitu sentuh.

Namun jika kita berbakat, yang masih merupakan isu subjektif benar atau tidak, hubungan kekeluargaan adalah penting agar bakat tersebut dapat mendapat tempat yang betul dalam dunia. Aspek ini aku bersetuju dengan Abu Huzaifah. Namun ianya haruslah berpada-pada. Kita di Malaysia sendiri telah melihat bagaimana begitu banyak anak muda yang dikatakan berbakat hancur perjalanan hidup mereka kerana keluarga mereka terlalu menumpukan pada bakat tersebut sehingga mengabaikan aspek lain.

Contohnya macam adik-beradik Vanya dalam Umbrella Academy. Aku tak ingin sebut nama kerana perkara ini mungkin sensitif. Apa yang paling penting mereka yang berbakat ini gembira dalam apa yang mereka lakukan. Bakat tanpa kegembiraan hanyalah sia-sia. Hidup mereka mungkin akan menjadi sengsara tanpa kegembiraan. Kita telah ada banyak saksi hidup bagi kes sedemikian rupa di negara kita. Janganlah kita tambah senarai saksi tersebut.


Pahala Geografi Dan Keadilan Islam

Salam encik Hamka, pada malam jummaat lepas, (email ini sudah dua minggu) saya telah mendengar Radio IXXX.FM pada jam lebih kurang 8 malam dan terdengar ceramah ugama dari seorang ustaz yang saya terlupa namanya bercerita tentang pahala yang berbeza dalam islam berdasarkan lokasi lokasi tertentu.

Kata Ustaz itu, jika solat di Mekah selama 3 hari, pahalanya sama dengan 900 tahun solat di Malaysia kerana ganjaran solat di depan kaabah adalah 100 ribu kali ganda dari bersolat di Malaysia, jika bersolat di Madinah pula pahalanya 10 ribu kali ganda, sedangkan di Malaysia, jika kita berjemaah di masjid baru mendapat 27 kali ganda, tapi bersolat jemaah di depan kaabah bersamaan, 27 darab 100 ribu kali ganda, bersamaan 300 tahun solat di Malaysia untuk sehari di Mekah.

Di hujung ceramah ustaz itu menggalakkan kita pergi bersolat di Mekah terutama di bulan puasa kerana pahala akan di darab lagi dengan 70. Bunyinya seperti menyuruh kita kerja kuat kumpul duit dan ‘melabur’ di Mekah dalam ibadat:- mungkin saya salah faham sebab dengar ceramah sambil memandu.

Apa yang menjadi kemushkilan saya, seolah tidak adil dalam ugama islam yang mana orang arab yang duduk sekitar Mekah dan Madinah sudah pasti akan mendapat ganjaran pahala yang akan lebih banyak dari mana mana penduduk lain hanya di sebabkan faktor geografi, dan bagi penduduk Malaysia macam saya pula, untuk kumpul wang dan tinggal di Mekkah selama beberapa hari bukanlah satu perkara yang mudah.

Harap encik Hamka dapat menjelaskan kemushkilan saya ini.

Jawapan dari Hamka keretamayat yang bukan Ustaz:

Salam. Aku rasa mungkin kau salah dengar bab Ustaz tu suruh kita kumpul duit dan pergi ibadat di Mekah semata mata untuk mendapat ganjaran pahala yang banyak dan mudah, tapi oleh kerana aku pun tak dengar ceramah itu, sama samalah kita sangka buruk pada ustaz tu supaya senang aku nak jawab. Ha ha.

Sangka buruk kita berbentuk: mungkin ustaz tu ajen syarikat umrah pakej bulan ramadhan yang menggalakkan orang ramai pergi umrah dengan agensi beliau lalu guna hujah ugama supaya orang ramai bersemangat dan mendaftar dengannya, jika ustaz tu tidak ikhlas, berniat untuk dapat duit semata mata, maka hujah ustaz itu sudah jatuh dalam katogeri fatwa kaum kera.

Atau aku sangka baik pada ustaz tu dan sangka buruk pada kamu yang tersilap dengar sebab kurang tumpuan kerana sedang memandu lalu tafsir ustaz tu guna fatwa kaum kera sedangkan mungkin ceramah itu ada sambungannya yang mana minggu depan mungkin ustaz tu akan cerita tentang pahala dalam islam yang tidak terikat dengan geografi.

Walau bagaimanapun, untuk senang aku jawab soalan kamu, aku kena sangka baik pada kamu dan sama sama kita sangka buruk pada ustaz tu supaya kemuskilan kamu itu terjawab, dah habis jawapan aku, barulah kita sangka baik pada ustaz tu dan kamu mengaku bersalah supaya aku tidak perlu sangka buruk pada kamu kerana kamu memang buruk-woha!

Ok, tukar mood dengan lebih serius.

Memang betul terdapat hadith Nabi yang mengatakan, solat di Mekah mendapat ganjaran sebanyak Seratus ribu kali ganda, solat di Madinah mendapat seribu kali ganda, dan solat di masjidil Aqsa mendapat 500 kali ganda.

Wah wah wah, untungnya mereka mereka yang lahir di sekitar tanah Hijaz, nampak macam islam tidak adil kerana pahala yang berbeza berdasarkan geografi.

Tapi, ketahuilah kalian, bahawa ada terdapat satu lagi tempat yang pahalanya jauh lebih besar dari tiga tempat di atas dan tidak terikat langsung dengan kedudukkan geografi.

Bukanlah aku nak galakkan kamu supaya tidak pergi ke Mekah dan madinah, bodohlah sape yang faham lagu tu, itu perkara wajib sekali seumur hidup, tapi aku nak bagitahu korang bahawa terdapat lagi ilmu yang perlu kita tahu tentang ganjaran pahala yang jauh lebih besar dari tiga factor geogarafi tadi.

Iaitu pahala berada di jalan Allah.

Jalan Allah tidak terikat pada mana mana geografi ugama, ia mungkin berada di sebelah rumah kita, di kampung sebelah, di Bandar atau di hujung kampung, pendek kata di mana sahaja tempat, asalkan di sana ada takazar(keperluan) ugama yang perlu disegerakan, disitulah jalan Allah.

Untuk bagi mudah paham, Jalan Allah itu sendiri pula terbahagi kepada dua, satu jalan Allah umum, seperti pergi solat berjemaah (dapat 27 kali ganda), pergi menuntut ilmu (di doakan Rahmat oleh malaikat), atau pergi mencari rezeki yang halal (diberkati hidup), itu memang termasuk jalan Allah, tapi pahalanya terikat pada hadith Fadail yang biasa.

Tapi terdapat satu lagi jalan Allah yang khusus yang mana ganjaran pahalanya besar sekali!

Aku petik beberapa hadith:

Hadith riwayat Aisyah: Debu debu yang melekat pada anggota orang yang keluar di jalan Allah, akan di haramkan api neraka ke atasnya (HR Tabrani)

Sehari di jalan Allah, lebih baik dari seribu hari di jalan lain (HR Nasai)

Sepagi atau sepetang di jalan Allah, lebih baik dari dunia dan seluruh isinya (HR Anas)

Berdiri di jalan Allah, lebih baik dari bersolat di rumah selama 70 tahun.(HR Tarmizi)

Dari Abu hurairah, berdiri sejenak di jalan Allah adalah lebih baik dari beribadat di hadapan Hajar Aswad di malam lailatul qadar. (HR Ibn Hibban)

Siapa yang menjaga harta dan keluarga orang keluar di jalan Allah, akan mendapat pahala yang sama (HR Baihaiki)

Setiap amalan di jalan Allah akan di ganjarkan sebanyak 700 ribu kali ganda bagi orang bujang dan di darab 4.9 juta kali ganda untuk orang yang sudah berkahwin.

Orang yang mengaji siang malam, tahajjud sepanjang malam, dan berpuasa setiap hari tidak akan dapat menandingi pahala orang yang tidur di jalan Allah.

Dan banyak lagi-tak payah tulis semua, korang rujuk sendiri.

Bermakna disini, ada pahala yang jauh lebih besar dalam Islam melangkau faktor geografi, kerana itu ramai sahabat keluar berdakwah ke seluruh dunia sedangkan jika mereka mahu pahala banyak, cukup lepak di Mekkah, Madinah, tapi tak, kubur sahabat telah bertebaran seluruh alam, kerana sahabat faham tentang takazar (keperluan) ugama dan faham bahawa pahala berada di jalan Allah sangat besar sekali.

Pernah ketika Abu Hurairah menghantar satu jemaah jihad di sempadan madinah, selesai jemaah itu bertolak, kelihatan Abu Hurairah berdiri termenung sekitika di sempadan tanpa bergerak gerak.

Sahabat lain yang rasa pelik lantas bertanya: “Buat apa tu?”

Jawab Abu Hurairah, Nabi pernah bersabda: Berdiri seketika di jalan Allah, lebih baik dari dunia dan seluruh isi-isinya.

Masalah ini di anggap selesai, tak perlu habiskan semua wang untuk belanja ke mekah dan Madinah jika berniat setakat pahala lebih, simpan wang itu juga untuk keluar ke jalan Allah yang pahalanya jauh lebih besar.

Sebagai penutup: aku kongsi satu kisah yang mana pada suatu hari, Rasulullah SAW telah menghantar jemaah dakwah kepada pelbagai Raja, antara jemaah itu ada yang di hantar kepada Raja Busra yang mana salah seorang dari jemaah islam itu telah di bunuh oleh pegawai Qaisar, nama sahabat yang syahid ini adalah Haris bin Umar r.a.

Nabi SAW sangat sedih dan telah menghantar jemaah jihad seramai 300 ribu orang, Amir jemaah yang di lantik oleh Nabi adalah Zaid bin Harithah r.a.

Pesan Nabi lebih kurang maksud kepada jemaah tersebut sebelum bertolak:

Wahai Zaid bin Harithah, Jika kamu terkorban syahid, tempat kamu hendaklah di ganti oleh Jaafar bin abu Talib, jika Jaafar terkorban syahid, tempatnya hendaklah di gantikan dengan Abdullah bin Rawahah, dan jika Abdullah terkorban, bermesyuaratlah anatara kamu dan lantiklah salah seorang dari para jemaah sebagai ketua baru.

Seorang yahudi yang merupakan ahli kitab selepas mendengar kata kata Nabi, terus berkata, mereka semua pasti akan syahid, Nabi Nabi terdahulu, jika berpesan sebegini, maka pesanan itu membawa maksud yang sebenarnya.

Abdullah bin Rawahah r.a yang faham bahawa beliau akan mati syahid telah buat satu keputusan, iaitu ketika jemaah jihad itu bertolak di pagi jummaat, beliau telah menangguhkan pemergiannya kerana ingin bersolat buat kali terakhir di belakang Nabi Muhammad SAW di Masjid Nabawi, bayangkan betapa besarnya pahala bersolat di belakang Nabi Muhammad SAW di Masjid Nabawi, ketika hampir jummat, Nabi telah terlihat beliau dan bertanya kenapa belum bertolak? Beliaupun menerangkan hajatnya iaitu mahu bersolat buat kali terakhir di belakang Nabi Muhammad SAW di Masjid Nabawi.

Nabi bagitahu, kika kamu ada harta sebanyak dunia dan seisinya, lalu kamu sedekahkan, tidak dapat menandingi pahala sahabat kamu yang telah bertolak pagi tadi di jalan Allah.

Dalam riwayat yang lain, Nabi bersabda, kamu telah terlambat masuk ke syurga berbanding sahabatmu pagi tadi sejauh 500 tahun ketinggalan.

Jadi cuba korang bayangkan betapa adilnya Allah kerana pahala terbesar yang sebenar bukan terhad kepada faktor geogarfi Mekah dan madinah sahaja, tapi pahala dan ganjaran terbesar adalah pahala orang yang keluar di jalan Allah.

Sehinggakan sepagi di jalan Allah adalah lebih besar ganjarannya dari bersolat jummaat di belakang Nabi Muhammad SAW di dalam Masjid Nabawi di zaman terbaik.

Ada riwayat mengatakan, Malaikat Iibril memberitahu bahawa beliau boleh menghintung titisan hujan dari zaman Nabi Adam, tapi beliau tidak dapat menghintung pahala orang yang keluar dijalan Allah.

Oleh kerana sahabat Nabi faham tentang perkara ini, maka tidak banyak kubur sahabat Nabi di Mekah dan Madinah, rekod mengatakan jumlah sehabat Nabi ketika Nabi memberi khutbah terakhir adalah berjumlah 124 ribu para sahabat, tapi jika kalian menghintung jumlah kubur sahabat Nabi di sekitar tanah arab, jumlahnya hanya dalam 10 ribu sahaja.

Itupun termasuk jumlah mereka yang telah mati syahid ketika berperang di sekitar lembah hijaz, tapi baki 114 ribu lagi kubur sahabat telah bertebaran seluruh alam kerena mereka telah meninggal di hujung hujung dunia terkorban dalam misi mengembangkan agama lalu syahid di jalan Allah.


Empress Of Ireland: “Titanic” Versi Kanada

Selepas peristiwa karamnya Titanic , keselamatan kapal mula berkembang agar peristiwa tersebut tidak berulang semula. Namun, dua tahun selepas peristiwa Titanic, kejadian serupa berlaku di Kanada.

Dibina di limbungan kapal Syarikat Perkapalan Dan Kejuruteraan Fairfield, Scotland pada 1904, RMS Empress Of Ireland direka oleh Francis Elgar dan dibina untuk kapal penumpang berkelajuan sederhana. Kapal ini kemudiannya siap pada 1905 dan direka untuk membawa kapasiti 1500 orang penumpang.

Dari segi keselamatan, kapal ini dilengkapi pintu penghadang air dan direka untuk terapung jika dua bahagian hadapan kapal dimasuki air. Namun, selepas kejadian Titanic, keselamatan kapal ini telah dinaiktaraf seperti bot keselamatan ditambah mengikut spesifikasi yang ditetapkan.

Empress Of Ireland memulakan pelayaran sulungnya pada 29 Jun 1906 dari Liverpool ke Quebec. Pelayaran tersebut berjalan dengan jayanya dan sejak itu, laluan Liverpool – Quebec menjadi laluan utama RMS Empress Of Ireland. Dari pelayaran pertama hingga yang terakhir, Empress Of Ireland berjaya membawa sejumlah 200 ribu penumpang berulang alik dari England ke Kanada.

Pada 28 Mei 1914, RMS Empress Of Ireland melakukan pelayarannya ke 96 dari Quebec ke Liverpool dengan membawa 1057 penumpang. Antara penumpang tersebut ialah Kolonel Robert Bloomfield dari Rejimen Ke-3 Tent3ra New Zealand bersama anak dan isteri, Laurence Irving, anak kepada pelakon Sir Henry Irving, bekas Ahli Dewan Rakyat United Kingdom, Sir Henry Seaton Karr, Henry Lyman, pengasas Lyman Pharmaetuical yang mana syarikat farmasi terbesar di Kanada dan Wallace Palmer, penyuting akhbar Financial Times. Kapal ini juga turut membawa 170 tent3ra sukarelawan bagi menghadiri Persidangan Tent3ra Sukarelawan ke-3 di London.

Ketika pelayaran ini berlangsung, kapal ini dibawah penyeliaan Kapten Henry George Kendall yang kali pertama dilantik menjadi kapten kapal itu. Mereka bergerak dari Quebec pada jam 4 petang.

Pada jam 1.56 pagi, apabila kapal tiba di Pointe Au Pere, Quebec, kapal ini berlanggar dengan sebuah kapal Norway, Storstad. Walaupun Storstad mengalami kerosakan yang teruk, kapal tersebut masih mampu terapung dan tidak bagi Empress Of Ireland. Kesan pelanggaran tersebut membuatkan bahagian sisi kapal dimasuki air dengan cepat.

Empress Of Ireland kemudian karam 14 minit kemudian dan menelan korb4n seramai 1012 orang. Mereka kebanyakannya mat1 lemas kerana sewaktu pelanggaran, ramai di antara mereka sedang tidur. Ada juga yang m4ut disebabkan hiportemia

Mereka yang terselamat diselamatkan oleh Storstad, Eureka dan Evelyn. Antara yang terkorb4n termasuklah Sir Henry Karr, Gabenor Suva, Gabriel J Marks dan  Leftenan Charles Lindsay Claude Bowes-Lyon yang merupakan sepupu Ratu Elizabeth.

Walaupun kejadian Empress Of Ireland ini tidak terkenal sebagaimana Titanic, namun setelah daripada peristiwa ini, keselamatan bahagian hadapan kapal ditambah baik pada kapal-kapal seterusnya. Selain itu, dengan menelan k0rban yang agak banyak, peristiwa tenggelamnya kapal Empress Of Ireland ini layak digelar Titanic Of Canada dan dianggap sebagai kemal4ngan maritim terburuk di Kanada. Sebagai memperingati peristiwa ini, dua monumen telah dibina di Rimouski dan beberapa lagi di Quebec.


Bukti Kekejaman Komunis – Gua Musang Berdarah 6 Hari

Tidak sah bila kita berbicara tentang darurat, keganasan pengganas komunis pasti meniti di bibir kelompok sejarawan dan veteran polis dan tentera yang pernah berjuang menentang mereka.

Tetapi sayang, wujud sesetengah pihak yang cuba menyucikan mereka atas alasan mereka juga menentang penjajahan dan seharusnya diangkat sebagai wira negara. Namun, mahukah mereka ulang alasan ini jika mendengar keganasan komunis di satu-satunya tempat yang pernah ditadbir mereka selama enam hari iaitu Gua Musang?

Pada awal pagi 17 Julai 1948, segerombolan pengganas seramai 100 orang diketuai Soon Chip Sip @ Kim Siong melancarkan serangan ke atas Gua Musang. Gerombolan ini dapat masuk ke situ dengan menyusup secara senyap-senyap melalui beberapa kumpulan dan berjaya menahan ketua-ketua kampung berdekatan.

Menjelang subuh, gerombolan ini bergerak ke Balai Polis Gua Musang dan menyerang balai berkenaan. Gerombolan ini mempunyai kelebihan dari segi bilangan anggota dan geografi kerana mereka menyerang dari kawasan tinggi sementara Balai Polis Gua Musang terletak di kawasan lembah.

Menurut anekdot Chin Peng dalam bukunya My Side of Story, gerombolan tersebut berbalas tembakan dengan polis terdiri daripada seorang inspektor dan 15 anggota selama sejam sebelum terpaksa menyerah berikutan kehabisan peluru.

Selepas berjaya menawan balai polis itu, Gua Musang dan kampung-kampung berhampiran berjaya ditawan tanpa sebarang tentangan. Peluang bagi penduduk tempatan mengetahui cerita sebenar musnah apabila satu-satunya alat komunikasi di balai dimusnahkan. Serangan pihak komunis mengakibatkan ramai penduduk lari bertempiaran untuk menyelamatkan diri.

Bekas Penggawa Hulu Kelantan, Nik Jaafar Nik Soh menceritakan dalam diarinya dia terpaksa terjun ke dalam sungai dan bersembunyi di situ dari pagi sehingga Maghrib. Selepas yakin dirinya tidak lagi menjadi buruan pihak komunis, dia kemudiannya berlari ke Balai Polis Bertam yang terletak 76 km dari situ melalui jalan darat keesokan harinya.

Laporan sama turut diterima menerusi laporan seorang polis dari Balai Polis Gua Musang yang mudik ke Bertam dengan rakit sebelum meneruskan perjalanan ke Kuala Krai. Selepas mendapat tahu apa yang berlaku, pihak berkuasa melancarkan serangan untuk merampas semula Gua Musang dari tangan komunis dengan pasukan Cawangan Khas dan Rejimen Askar Melayu digerakkan dari Kuala Krai dan Kuala Lipis.

Tatkala semua ini berlaku, pihak komunis mengumpulkan penduduk kampung dan menyatakan mereka sudah menawan seluruh Tanah Melayu dan kawasan Gua Musang merupakan kawasan terakhir yang ditakluk mereka. Dari situ, pelbagai bentuk keganasan dilakukan untuk memaksa penduduk tunduk termasuk membunuh golongan yang tidak berdosa dan membakar rumah-rumah penduduk.

Perkara ini dinyatakan Nik Jaafar apabila dia tiba bersama pasukan polis yang datang bila melihat balai polis, kuarters stesen keretapi dan rumah-rumah penduduk dibakar. Dua hari selepas itu, dia bersama beberapa anggota polis pergi ke Kampung Batu Papan di mana dia dipertemukan semula dengan isteri dan anak-anak serta penduduk kampung yang terselamat.

Namun, adiknya Nik Mah tidak bernasib baik apabila pihak komunis menemuinya bersembunyi dalam sebuah longkang berikutan tidak mampu berlari menyelamatkan diri. Adiknya yang sarat mengandung lapan bulan itu mati ditembak oleh pihak komunis. Selain Nik Mah, 26 lagi penduduk kampung mati dibunuh pihak komunis.

Bagaimanapun, memandangkan situasi masih lagi darurat, hanya jenazah adiknya itu yang dapat diuruskan dengan sempurna dan dikebumikan bersebelahan sebuah madrasah. Selepas beberapa tahun, madrasah itu dinaiktaraf sebagai masjid dan dibesarkan sehingga menyebabkan kubur Nik Mah berada dalam ruang solat masjid sehingga hari ini. Madrasah itu kini dikenali sebagai Masjid Razaleigh di Gua Musang.

Pemerintahan
komunis hanya bertahan selama enam hari dan hasil kerjasama penduduk, pada 21
Julai 1948, pihak berkuasa berjaya merampas semula Gua Musang dan ramai
pengganas komunis mati dibunuh. Sementara Kim Siong yang menjadi dalang
keganasan di Gua Musang ditahan dan dibicarakan sebelum menemui ajal di tali
gantung Penjara Pulau Pinang pada 2 Februari 1949. Tetapi ini mengundang
persoalan, mengapa Parti Komunis Malaya (PKM) memilih Gua Musang sebagai ground
zero kepada pembentukan sebuah republik komunis di Tanah Melayu?

Nak
tahu, meh kita soroti kenyataan Chin Peng dalam My Side of Story. Kelantan atau
lebih tepat Gua Musang dipilihnya kerana, “Terletak 100 batu dari Kuala Krai,
pekan Gua Musang adalah sentiasa menjadi kubu kuat PKM semenjak zaman
pemerintahan Jepun. Gerila-gerila di situ mempunyai kelengkapan senjata dan
bermotivasi tinggi serta diketuai oleh seorang komander yang mempunyai rekod
cemerlang menentang tentera Jepun.”

Tetapi Aloysius Chin yang juga bekas Pengarah Operasi Cawangan Khas mendedahkan PKM sebenarnya mahu mempergunakan agama Islam sebagai alat propaganda untuk menawan Kelantan dan seterusnya keseluruhan Tanah Melayu. Ini didedahkan beliau dalam The Communist Party of Malaya – The Inside Story, “Pada satu tarikh dalam tahun 1949, Abdullah CD, Musa Ahmad dan Wahi Annuar telah mengadakan pertemuan dengan Chin Peng di Kerdau, Pahang.

Chin Peng mendedahkan perancangan PKM untuk maju ke utara dan menubuhkan kawasan bebas penjajah. Chin Peng mengerahkan Rejimen Ke-10 untuk menggerakkan kesemua ahlinya dan maju ke utara dengan segera. Pada waktu yang sama Rejimen Ke-10 diarahkan meningkatkan rekrutnya kepada 500 orang.” Selepas arahan dikeluarkan, mereka tertanya-tanya mengapa mereka digerakkan ke situ dari Luboh Kawah. Selepas melihat hala tuju perjalanan mereka ke utara, barulah mereka sedar mereka menuju ke Gua Musang.

Menurut
Chin, rejimen itu ditubuhkan pada 21 Mei 1949 di Kerdau. Nombor 10 dipilih
sempena tarikh 10 Zulhijjah kerana kaitannya dengan pengorbanan dan dedikasi
terhadap perjuangan. Rejimen itu dikuasai kelompok nasionalis tempatan dan
menggunakan songkok sebagai sebahagian daripada pakaian rejimen mereka. Rejimen
ini terdiri daripada lima platun dan satu seksyen wanita. Semasa menuju ke Gua
Musang, mereka bertempur dengan pasukan keselamatan di Bukit Kuin, Pahang
sebelum terpaksa berundur ke Gong.

Sedar
peluang mereka ke Gua Musang lebih tinggi jika mereka berpecah, Abdullah CD
mengarahkan mereka bergerak dalam dua kumpulan dengan kumpulan pertama yang
terdiri daripada platun pertama dan kedua diketuai Abdullah. Sementara Wahi
Annuar dan Musa Ahmad mengetuai kumpulan kedua yang terdiri daripada platun
ketiga, keempat dan kelima. Bagaimanapun, strategi mereka sekali lagi menemui
jalan buntu dan hubungan sesama mereka terputus. Tambah Chin, kumpulan kedua
ini berpecah dengan 200 rekrut mengikut Wahi sementara Musa membawa 50 rekrut
termasuk isteri Wahi, Shamsiah Fakeh kembali ke Temerloh.

Tetapi kumpulan Musa tersesat dalam hutan selama setahun sebelum kembali bertemu dengan kumpulan Abdullah. Shamsiah yang sarat mengandung ketika itu melahirkan anaknya semasa dalam hutan sebelum diyakinkan untuk menyerahkan anaknya kepada seorang Cina yang akan kembali ke China untuk dipelihara kerana suasana ketika itu tidak sesuai untuk membesarkan anak.

Shamsiah hanya tahu anak yang dikasihinya itu mati dibunuh oleh jawatankuasa PKM cawangan tempatan melalui berita yang dibawa Musa pada tahun 1952. Sementara Wahi pula memilih menyerah diri kepada pihak berkuasa bersama 150 rekrut. Rejimen Ke-10 tidak pernah sampai di Gua Musang dan mereka diarahkan berundur ke Betong, Thailand pada tahun 1951.

Bila merenung semula kejayaan sementara Kim Siong, Chin Peng menyifatkan jika tidak kerana kegopohan Kim Siong melakukan serangan tanpa mendapat izin parti, Gua Musang boleh menjadi ground zero kepada kegiatan PKM dan merealisasikan impian menubuhkan sebuah republik komunis di Tanah Melayu.

Tetapi itu tidak menghalang mereka dari terus mencuba. Tidak mahu lagi pisang berbuah dua kali, kerajaan memindahkan penduduk Gua Musang ke petempatan baru. Penduduk Melayu dipindahkan ke Kampung Bertam Baru sementara penduduk Cina dipindahkan ke kampung dalam kerawat yang kini dikenali sebagai Kampung Baru Cina.

Di kampung berkenaan, 440 rumah dibina secara berkelompok bagi memudahkan urusan pengawasan dan dipantau oleh konstabel khas (SC). Penduduk yang bekerja di ladang getah, lombong bijih timah dan lombong emas perlu melaporkan diri kepada SC setiap kali ke mana-mana dan perlu membawa pas khas bila keluar.

Catuan makanan juga dikenakan bagi mengelakkan bekalan makanan penduduk jatuh ke tangan komunis. Di Bertam Baru pula, sebuah kubu yang berhampiran dengan Balai Polis Bertam merupakan tinggalan zaman darurat. Menurut penduduk tempatan, kubu yang terletak di tepi Sungai Nenggiri ini digunakan oleh pasukan keselamatan untuk membalas serangan pihak komunis yang melancarkan serangan dari arah sungai.

RUJUKAN:

1.
Ab Rahim, Aisyah. (2012). SHAMSIAH FAKEH (1924-2008) : KAJIAN TERHADAP PERJUANGAN
WANITA ISLAM DI TANAH MELAYU. Universiti Malaya. http://studentsrepo.um.edu.my/5230/1/Shamsiah_Fakeh_(1924-2008)-Kajian_Terhadap_Perjuangan_Wanita_Islam_di_Tanah_Melayu.pdf

2.
Sokmo.net. (2015). Kelantan Dalam Sejarah: Republik Komunis Gua Musang, 17hb –
21hb Julai 1948. https://sokmo.net/2015/01/13/kelantan-dalam-sejarah-republik-komunis-gua-musang-17hb-21hb-julai-1948/

3.
Utusan Malaysia. (2016). Enam hari diperintah komunis. http://www.utusan.com.my/rencana/utama/enam-hari-diperintah-komunis-1.267851

4.
Utusan Malaysia. (2016). ‘Kampung dalam kerawat’ untuk penduduk Cina. http://www.utusan.com.my/rencana/utama/kampung-dalam-kerawat-untuk-penduduk-cina-1.267845

5.
Utusan Malaysia. (2016). Kubu gamit peristiwa hitam. http://www.utusan.com.my/berita/wilayah/kelantan/kubu-gamit-peristiwa-hitam-1.747132


Memilih Beg Galas Yang Sesuai Untuk Memanjat Gunung

Aku baru selesai membaca satu jurnal berkaitan masalah ergonomik dan pemilihan beg galas yang dihadapi oleh para pendaki gunung dan pengembara. Jurnal kajian ini dijalankan untuk menganalisis beg galas dari sudut ergonomi, khususnya pengaruh penggunaan pada otot badan dan ketegangan otot jantung. Dua puluh pelajar yang gemar mendaki gunung dan aktiviti lasak menyertai kajian sebagai subjek.

Eksperimen ini dijalankan dalam Makmal Reka Bentuk Sistem Kerja dan Ergonomik, Jabatan Kejuruteraan Industri, Universiti Andalas, Sumatera Barat, Indonesia

Tiga jenis beg galas ( diberikan kod X, Y dan Z) telah digunakan dalam kajian ini. Dua beg buatan  Indonesia (aku rasa Sunature dan Eiger) dan satu buatan Jerman (Deuter).

Setiap subjek mensimulasikan pendakian dengan berjalan selama sejam menggunakan mesin treadmill pada 3 km sejam dengan pelbagai sudut condong sambil menggalas setiap satu dari beg galas yang disediakan.

Ini menunjukkan bahawa penggunaan Beg Z memberi kesan kepada keletihan otot subjek. Punca keadaan ini boleh jadi kerana Beg Z tidak mempunyai sistem pelarasan torso. Ia juga mempunyai tali bahu dengan span lembut tetapi ia nipis jadi jika digunakan untuk masa yang lama, ia boleh memberi tekanan pada bahu dan menyebabkan kesakitan. Beg Z juga mempunyai tiada sistem pengudaraan yang menyebabkan rasa panas dibahagian belakang badan subjek.

Beg Y menyebabkan keletihan pada otot (fatigue) yang lebih rendah daripada Beg Z. Beg Y juga tidak mempunyai sistem penyesuaian ketinggian, jadi subjek dengan postur tidak sesuai akan berasa agak sakit selepas masa yang lama menggunakan beg.

Beg Y mempunyai span pada tali yang lebih tebal sehingga responden berasa panas semasa menggunakannya. Sistem pengudaraan berada di tengah beg galas, tetapi tertekan dan dihalang oleh pad span belakang, dan span dibahagian belakang basah dengan peluh subjek. Beg Y adalah beg berat berbanding dengan Beg X dan Z. Walau bagaimanapun, ia mempunyai bahan yang lebih kuat daripada Beg Z.

Kesimpulan daripada kajian

Memilih beg galas yang betul dan sesuai adalah sangat penting. Terlalu besar, anda akan memikul beban yang besar. Jika terlalu kecil, tak muat pula nak sumbat barang-barang. Banyak pilihan yang dijual di pasaran sebenarnya sampaikan kadang-kadang membuatkan kita pening nak pilih mana satu.

Apa yang paling penting? Keselesaan diri sendiri.

Dalam pada itu, antara perkara yang perlu diambil kira dalam pemilihan jenis beg galas adalah saiz dan material, reka bentuk bingkai beg galas dan juga sistem tambahan yang ada pada beg itu (sistem pengudaraan belakang, sistem penyesuaian ketinggian).

Dua masalah kesihatan yang sering dihadapi oleh para penggemar sukan lasak ini ialah pada bahagian pinggang dan bahu. Kesakitan pada bahu berpunca daripada tali beg yang nipis, beban yang terdorong ke belakang berpunca daripada pangkal tali tidak berada ditempat yang betul.

Kesakitan pada bahagian pinggang pula berpunca daripada ketiadaan sistem bingkai yang kuat untuk menyokong kedudukan tulang belakang. Beg galas yang mempunyai tali pinggang yang span atau padded sangat membantu untuk memberi keselesaan kepada anda sepanjang anda menggalas beg anda. Tali pinggang seperti ini akan memberikan sokongan dan akan membahagikan beban secara sama rata pada belakang anda.

Tambahan lagi, beg seperti ini meninggalkan sedikit ruang antara belakang tubuh dengan beg, membolehkan pergerakan udara keluar masuk. Kuranglah sikit panas dan peluh tidak terkumpul disitu.

Pada bahagian tulang belakang, terdapat satu organ penting dalam tubuh iaitu saraf tunjang. Kecederaaan pada organ ini boleh menyebabkan kelumpuhan dan hilang keupayaan untuk berdiri. Tubuh manusia juga disokong dengan sebatang tulang pada bahagian belakang tubuh.

Satu lagi bahagian tulang yang terlibat ialah tulang pinggul. Kecederaan pada bahagian ini disebabkan tekanan yang berterusan atau pergerakan mengilas tubuh secara berulang-ulang. Sama seperti diatas, kecederaan bahagian ini boleh menyebabkan hilang upaya untuk berdiri. Apa yang paling tak seronok ialah tak boleh tidur terbaring.

Setiap organ tubuh direka dengan fungsi tersendiri. Pastikan kita menjaga kesihatan anggota badan dengan baik.

Selamat mendaki gunung.

RUJUKAN:


Sultan Abdülhamid II: Rela Dijatuhkan Demi Mempertahankan Palestin

Pada akhir 1800-an, gerakan Zionis menyeru kebangkitan agar sebuah negara untuk orang-orang Yahudi ditubuhkan di Palestin. Palestin ketika itu masih berada di bawah kawalan pemerintah Empayar Uthmaniyyah, Sultan Abdülhamid II mengambil beberapa langkah berjaga-jaga untuk menggagalkan rancangan itu.

Walau bagaimanapun, apabila Sultan Abdülhamid II digulingkan dari takhta hingga gerakan Young Turks mengambil alih pentadbiran secara proksi, ia membuka ruang kepada gerakan dan fahaman Zionis menyebar di rantau Uthmaniyyah ini.

Sebelum itu, orang-orang Yahudi terpecah dan menyebar di seluruh dunia setelah Rom membinas4kan Jerusalem (Baitulmaqdis) pada 70 Masehi. Mereka melalui kehidupan yang menyeks4kan di mana saja mereka berada. Sejak zaman itu, mereka menunggu seorang ‘penyelamat’ yang digelar sebagai Messiah, yang akan mengumpulkan mereka di bawah satu bumbung iaitu dengan munculnya Messiah, maka negara Yahudi akan ditubuhkan.

Begitulah kiranya jika menurut ajaran dan kepercayaan sebenar yang menjadi pegangan asal kaum Yahudi hinggalah munculnya fahaman bernama Zionis. Oleh kerana kaum Yahudi yang konservatif ini menentang idea Zionism untuk menubuhkan negara Yahudi sebelum munculnya Messiah, maka mereka digelar sebagai Yahudi Ortodoks.

Apabila kedatangan Messiah yang lama ditunggu-tunggu itu dirasakan terlalu panjang, beberapa idealis Yahudi digerakkan untuk penubuhan negara Israel. Kumpulan ini dibentuk di Basel, Switzerland, pada tahun 1897 dinamakan Zionis, sempena nama Gunung Zion di mana berdirinya Bethha-Mikdas Solomon (Masjid Al-Aqsa).

Tanah Yang Dijanjikan

Zionis memohon bantuan dari Empayar British, yang merupakan kerajaan paling kuat pada masa itu, tetapi tuntutan mereka tidak diambil serius. Setelah masa berlalu, British mula menyedari bahawa pergerakan Yahudi ini semakin kuat dan British mula menawarkan mereka beberapa tanah di Uganda, Siberia dan Cyprus.

Tetapi mereka tidak bersetuju. Mereka tetap mahukan Palestin yang menempatkan beratus-ratus ribu orang Arab, yang mereka percaya ia merupakan tanah yang dijanjikan untuk orang Yahudi malahan disebut dalam Taurat.

Empayar Uthmaniyyah mengambil langkah berjaga-jaga terhadap pergerakan ini yang mengancam kedaulatan wilayahnya. Pada tahun 1871, lama sebelum Zionis memulakan agendanya, Uthmaniyyah mengisytiharkan 80 peratus daripada Palestin sebagai harta hakmilik kerajaan.

Apabila Sultan Abdülhamid II menaiki takhta, baginda meningkatkan lagi langkah-langkah pencegahan terhadap penempatan Yahudi di Palestin. Pada tahun 1883, baginda meghalang usaha pengambil alihan tanah Palestin dan memutuskan untuk mengawal wilayah strategik itu secara mutlak.

Pada tahun 1900, Sultan Abdülhamid II mengarahkan sekatan terhadap kemasukan orang Yahudi ke Palestin selama 30 hari sebelum dilanjutkan berikutan lambakan kemasukan kaum Yahudi warga asing di wilayah-wilayah Empayar Uthmaniyyah, termasuk Palestin.

Perintah rasmi kemudiannya digariskan; Empayar Uthmaniyyah bukanlah kawasan pemukiman bagi orang yang diusir dari Eropah. Ketetapan ini telah dikeluarkan atas perintah Sultan Abdülhamid II sendiri.

Palestin Bukan Untuk Dijual

Seorang lelaki Budapest, Theodor Herzl, pemimpin gerakan Zionis, memohon perkenan untuk menghadap Sultan Abdülhamid II. Apabila permintaan ini ditolak, beliau menyampaikan tawarannya kepada Sultan melalui rakannya yang bernama Phillip Newlinsky, pada bulan Mei, 1901.

Mereka menawarkan pelangsaian hutang luar negara yang sedang ditanggung Uthmaniyyah dan menjalankan propaganda dengan menjadikan tanah di Eropah sebagai pertukaran untuk membuka penempatan Yahudi di Tanah Palestin dan memindahkan hal ehwal tadbir urus kepada orang Yahudi.

Sultan menolak tawaran ini dengan kata-kata nya yang terkenal itu :

“Saya tidak akan menjual apa-apa, bahkan satu inci dari wilayah ini kerana tanah ini bukan milik saya tetapi ia milik semua orang Uthmaniyyah. Kami memenangi tuntutan atas tanah ini dengan d4rah kami sebagai bayarannya. ”

Herzl mengulangi tawarannya sekali lagi pada tahun berikutnya, tetapi jawapannya sama.

Penting untuk kita fahami bahawa Sultan Abdülhamid II tidak boleh dianggap sebagai seorang anti-Semitik. Dia terkenal kerana pendekatan realistik berbanding emosi dalam menghadapi masalah. Istilah anti-Semitik tidak popular dalam budaya Islam-Turki. Semua langkah berjaga-jaga yang diambil sepanjang tempoh itu adalah mengenai kedaulatan negara, bukan komuniti tertentu.

Bahkan pada masa itu, Empayar Uthmaniyyah adalah rumah kepada penduduk Yahudi terbesar di dunia, yang hidup dan beribadat dengan bebas.  Thessaloniki, yang dahulunya merupakan sebahagian daripada Empayar Uthmaniyyah, juga merupakan sebahagian daripada bandar Yahudi terbesar di dunia.

Langkah Kedua

Revolusioner dari Young Turks yang menggulingkan Sultan Abdülhamid II pada tahun 1909 telah mengusir Sultan ke Thessaloniki dan memenjarakannya di rumah seorang banker Yahudi bernama Allatini. Kesemua wilayah yang dimiliki oleh Sultan itu di nasionalisasi dan orang Yahudi dibenarkan menetap di Palestin oleh Young Turks.

Di saat mereka sedang menyinggung golongan Muslim Uthmaniyyah dengan politik Turkifikasi mereka, mereka melayan orang-orang Yahudi dengan mesra memandangkan mereka membantu Young Turks merebut kuasa.

Terdapat begitu ramai orang Yahudi, Freemason, Sabataist dan orang Islam sendiri dalam kumpulan Young Turks. Salah seorang daripada mereka adalah banker Yahudi dan ahli freemason, Emmanuel Carasso, yang merupakan kawan rapat Talat Pasha (Grand Vizier Uthmaniyyah) dan ahli delegasi yang menjatuhkan Sultan Abdülhamid II. Carasso adalah orang yang paling berkuasa waktu itu dan menjadi penganjur migrasi Yahudi ke Palestin.

Young Turks membayar bebanan hutang kempen mereka dengan membantu Carasso melipat gandakan kekayaannya dan membolehkannya menjalankan perniagaan makanan secara bawah tanah semasa Per4ng Dunia Pertama meletus.

Zionis memeterai perjanjian dengan Menteri Luar Inggeris, Arthur Balfour pada tahun 1917. Melalui Deklarasi Balfour, Empayar British memberikan lampu hijau kepada penubuhan negara Yahudi di tanah Palestin. Apabila tenter4 Uthmaniyyah di bawah Mustafa Kemal Ataturk dikalahkan di Syria, Palestin ditaklvk oleh British pada tahun 1918.

Prinsip umum menyatakan bahawa pasukan pendudukan tidak dibenarkan menyentuh harta persendirian: Hanya tanah milik negara yang menukar tangan.

Justeru, tanah milik Sultan Abdülhamid II dan yang dirampas oleh Young Turks diambil alih oleh British. Berikutan pendudukan British, penempatan Yahudi di Palestin meningkat. Kini, orang-orang Yahudi juga bebas membeli tanah.  Orang Arab terpaksa menjual tanah mereka kerana mereka berada di bawah tekanan dan ekonomi yang sangat mundur.

Palestin Adalah Darah Orang-Orang Islam

Memetik isi kandungan surat dari Sultan Abdülhamid II, yang dikarang semasa baginda hidup di dalam buangan dan diutus kepada mentor bahinda Shadhili Sheikh Abu’Shamat Mahmud, bertarikh 22 September 1913, Sultan Abdülhamid II mengatakan :

“Saya berhenti menjadi khalifah kerana penindasan dan ancaman oleh Turki Muda.  kumpulan memaksa saya meluluskan penubuhan sebuah negara Yahudi di Palestin, saya menolak tawaran ini, akhirnya mereka menawarkan 150 juta keping emas , saya menolak lagi dan saya memberitahu mereka:

‘Saya tidak akan bersetuju dengan anda walaupun anda menawarkan 150 juta emas hatta semua emas di seluruh dunia sekali pun. Saya berkhidmat untuk masyarakat Islam selama lebih dari 30 tahun. Saya tidak membiarkan nenek moyang saya kecewa. Berikutan tindak balas saya yang terakhir, mereka menyokong penggulingan saya dan menghantar saya ke Thessaloniki. Kepada Allah saya berdoa, saya tidak redha akan pembentukan sebuah negara baru di tanah Palestin di Negara Uthmaniyyah milik orang Islam.”

Pasca Penubuhan Negara Israel

Menjelang 1947, lebih daripada separuh penduduk di Palestin adalah Yahudi dan sebahagian besar wilayahnya adalah milik mereka.  Langkah seterusnya ialah kemerdekaan.

Sesetengah kumpulan Yahudi memaksa pihak British untuk mengosongkan kawasan tersebut. Keputusan yang keluar dari referendum adalah untuk menubuhkan negara Yahudi dan PBB meluluskannya pada tahun 1948. Kerajaan Turki di Ankara adalah antara yang terawal mengiktiraf keputusan itu.

Negara baru itu dinamakan Israel, sempena nama sebuah kerajaan yang raja nya adalah Nabi Daud a.s., Israel adalah nama Nabi Yakub, yang dikatakan bapa leluhur Israelit. Mengenai bendera Israel, Star of David berada di antara dua garis biru, yang melambangkan Laut Mediterranean dan Sungai Jordan. Sejumlah besar orang Arab di sana memutuskan untuk berhijrah dan hidup di bawah keadaan yang sukar di pusat-pusat perlindungan. Tanah mereka ditinggalkan kepada orang Yahudi.

Tentera Arab Bersekutu tewas dalam per4ng menentang Israel pada tahun 1948, 1967 dan 1973. Russia ketika itu memihak kepada negara-negara Arab hingga beberapa negara Arab kemudian dijadikan negara satelit Russia.

Pada waktu itu lah keteguhan prinsip Sultan Abdülhamid II dibangkitkan sekali lagi. Ramai warga Arab mula menyesali pengkhianatan sesetengah bangsa mereka yang terdahulu terhadap Uthmaniyyah.

Di waktu krisis itu Sultan Abdülhamid II diangkat sebagai tokoh yang disanjungi di negara-negara Arab dengan namanya sentiasa disebut dalam doa ketika Solat Jumaat. Mereka sedar, Palestin akan terus dijajah.

Hari ini seluruh dunia sudah boleh melihat sendiri ketidakadilan yang dilakukan terhadap orang-orang Islam di Palestin, tanah Palestin semakin mengecil setiap dekad. Kaum Yahudi menganggap diri mereka superior dan bersikap sombong, tetapi mereka lupa siapa yang melindungi mereka semasa mereka hidup tanpa kewarganegaraan tetap di zaman keemasan Islam Uthmaniyyah.

Itulah antara sebab nya pada saat ini masih ada sebilangan kecil orang-orang Yahudi Ortodoks menjadi antara golongan yang paling lantang menentang negara Israel kerana bagi mereka, penubuhan negara Yahudi sebelum kedatangan Messiah dianggap sebagai menyalahi hukum agama mereka, dan Zionis dianggap sebagai kumpulan pelampau yang menunggang nama Yahudi demi kepentingan politik.